EHH…MEREKA INI SIAPA? KALAU BUKAN ANGGOTA PH, KENAPA SIBUK2 NAK TENTU HALA TUJU PH?

Selain mengumumkan Warisan akan menjadi parti nasional, tidak lagi semata-mata bertapak di Sabah, Shafie Apdal yang baru-baru ini melayang jawatan Ketua Menterinya tampil menyarankan agar PH menukar kepimpinannya.
Beliau berkata, PH sebagai pembangkang akan gagal pada pilihan raya akan datang jika masih diketuai kepemimpinan sama.
Sehubungan itu, katanya, perubahan perlu dilakukan secara menyeluruh terhadap kepemimpinan yang ketika ini tidak menyatukan dan tiada arah tuju.
“Kita berjaya memenangi pilihan raya lalu, dan kemudian hilang kuasa. Kenapa? Ia kerana berlakunya pertelingkahan dalaman.
“Kita cuba menyatukan rakyat tetapi ia tidak akan ke mana-mana kerana tiada arah yang jelas daripada pemimpin,” katanya selepas perhimpunan agung tahunan Warisan, semalam.
Seterusnya, tegas Shafie lagi, tanpa mahu merujuk kepada sesiapa, tetapi sudah tiba masanya untuk perubahan dalam kepemimpinan PH yang menerajui pembangkang sekarang.
Sebelum ini atau lebih tepat tiga hari lalu, Timbalan Presiden Parti Pejuang yang belum diluluskan, Marzuki Yahya menyarankan perlunya pembentukan satu gabungan baru untuk menentang pentadbiran kleptokrat yang sedang menerajui negara.
Beliau berkata, gabungan baharu itu tidak harus terhad kepada parti politik semata-mata, tetapi mesti turut merangkumi Ahli Parlimen dan Adun lain yang tidak boleh menerima amalan tersebut.
Marzuki berkata, kredibilti Anwar Ibrahim dan beberapa Ahli Parlimen PH telah tercalar teruk apabila tidak meminta undi belah bahagi untuk peringkat dasar Belanjawan 2021.
Katanya, tindakan Anwar dan beberapa Ahli Parlimen dari PH dan Bebas begitu menghampakan penyokong mereka dan rakyat yang tidak berpuas hati dengan kerajaan PN dan kepimpinan Muhyiddin Yassin.
“Berlatarbelakangkan kesemua itu, kami berasa sudah sampai masa kita perlu berusaha membawa rakyat keluar dari kecelaruan akibat daripada gabungan dan perikatan antara parti-parti yang wujud semata-mata untuk mendapat kuasa, tetapi berselindung di belakang slogan agama, bangsa dan tanah air.
“Kita perlu menubuhkan gabungan baharu yang berpegang kepada perjuangan iaitu untuk menyekat kleptokrat dan sekutu-sekutu baru mereka yang bersedia melakukan rasuah untuk berkuasa,” katanya lagi.
Ternampak bahawa nada kata-kata Shafie adalah selari dengan apa yang dilontarkan Marzuki tiga hari sebelum itu.
Dengan kedudukan Marzuki selaku Timbalan Presiden Pejuang di mana Tun Mahathir Mohamad adalah pengerusinya, maka tidaklah sukar untuk kita menelah bahawa kenyataan beliau yang senada dengan Shafie itu adalah sesuatu yang memang dirancang.
Ia tidak lain adalah untuk mengangkat balik idea lama iaitu sama ada Tun Mahathir atau Shafie haruslah dipilih untuk menerajui gabungan pembangkang atau PH, seterusnya sebagai calon Perdana Menteri.
Jika tidak, untuk apa Warisan tiba-tiba mahu melebarkan sayapnya menjadi parti nasional?
Soalnya, siapa Pejuang dan Warisan dan siapa Marzuki serta Shafie di sisi PH?
Adakah mereka merupakan komponen PH?
Sesungguhnya, dalam keadaan Pejuang masih belum diluluskan dan kedudukan Warisan bukan komponen PH, mereka tidak berhak sama sekali untuk campurtangan atau menentukan hala tuju PH.
Kepada Pejuang, selesaikan isu pendaftaran sendiri terlebih dahulu sebelum mahu sibuk-sibuk menentukan hala tuju PH.
Bak kata orang utara, hala tuju sendiri pun tak ketahuan, macam mana nak menentukan hala tuju orang lain.
Bagi Warisan pula, lebih tidak wajar untuk parti itu bercakap soal siapa yang harus menerajui PH kerana ia sendiri tidak pernah berada dalam PH dan sentiasa tidak menyokong Anwar selaku Pengerusi PH untuk diangkat sebagai Perdana Menteri.
Jika dia sendiri tidak pernah menyokong Anwar, bagaimana dia mahu mengharapkan sokongan PH untuk dirinya atau atau Tun Mahathir menerajui PH?
Lagi pula, Tun Mahathir mempunyai rekod buruk mengkhianati PH dan Anwar sehingga kemelut yang berlaku dalam negara yang berlarutan sampai sekarang adalah berpunca daripada karenahnya belaka.
Untuk itu, tidak munasabah sama sekali, dengan rekod buruknya itu, beliau mahu diangkat kembali menerajui PH.
Shafie pula adalah pemimpin yang gagal di Sabah dan telah ditolak dalam PRN negeri itu baru-baru ini.
Bagaimana seorang yang gagal dan ditolak di negeri tiba-tiba ada cita-cita untuk jadi Perdana Menteri?
Berbanding Anwar, walaupun usahanya menjadi Perdana Menteri belum berjaya setakat ini, beliau tiada rekod gagal seperti Shafie atau rekod khianat seperti seumpama Tun Mahathir.
Beliau sebaliknya dipecat kerana takutkan kemaraan serta pengaruhnya dan sentiasa ingin dihalang daripada menjadi Perdana disebabkan ada yang sentiasa tidak senang dengan kewibawaannya.
Maka itu, selain Anwar paling layak menerajui PH, biar parti-parti komponennya sendiri yang menyelesaikan masalah, menentukan hala tuju atau memilih siapa pemimpin yang harus menerajui gabungan itu.
Orang luar dan mereka yang tidak berkenaan harap duduk diam-diam di tepi saja.
Kalau gatal juga mahu berkuasa, Pejuang dan Warisan bolehlah menubuhkan gabungan pembangkang kedua tanpa melibatkan PH atau parti komponennya.
Kalau hebat sangat, kenapa masih berharap kepada PH yang sudah sedia ada pemimpinnya?
(Shahbudindotcom 13/12/2020)

0

0

votes
Article Rating
Kongsikan artikel ini


KEMBALIKAN KEABSAHAN, HENTI IMEJ AHLI POLITIK RAKUS DAN TAMAK HALOBA

Saya mengambil maklum dan menjunjung tinggi titah Sultan Perak, Sultan Nazrin Muizzuddin Shah yang mutakhir ini memberi gesaan terkait salahguna kuasa, rasuah dan percaturan elit politik.
Saya fikir bahawa ia tidak hanya terbatas pada situasi politik di Perak, malah di peringkat Persekutuan juga.
Saya berpandangan bahawa reformasi institusi harus segera digerakkan bagi memungkinkan sebuah tatakelola yang baik dan bertanggungjawab serta tidak mengkhianati amanah dan mengabai kepentingan rakyat.
Kita juga harus dengan tegas menolak amalan kerendahan akal budi dan adab budaya termasuk terhadap Tuanku Sultan Perak.
Menjunjung kasih titah Tuanku Sultan Perak agar negara ini harus kembali ke landasan serta garis besar perjuangan dan mengembalikan keabsahan, dan segera menghentikan imej serta gelagat ahli politik yang rakus dan tamak haloba.
ANWAR IBRAHIM, PRESIDEN PKR/KETUA PEMBANGKANG
13 Disember 2020.

0

0

votes
Article Rating
Kongsikan artikel ini


DI DALAM PH PUN RUPA2NYA ADA ANNUAR MUSA….

Annuar Musa adalah Ahli Parlimen UMNO Ketereh, Kelantan dan kini memegang jawatan Setiausaha Agung BN.
Sebelum ini, beliau adalah Setiausaha Agung UMNO di mana beliau dilantik memegang jawatan itu setelah tewas kepada Mohamad Hasan bagi jawatan Timbalan Presiden UMNO dalam pemilihan 2018 lalu.
Tetapi sekarang tempatnya sebagai Setiausaha Agung UMNO diambil alih oleh Ahmad Maslan, Ahli Parlimen Pontian.
Dalam kabinet, berikutan tertubuhnya kerajaan PN yang dipimpin oleh Muhyiddin Yassin, Annuar dilantik sebagai Menteri Wilayah Persekutuan.
Sudah tentu perlantikannya dalam kerajaan itu atas kapasitinya sebagai pemimpin UMNO.
Tetapi, jika kita perhatikan kebelakangan ini, kecondongan hati Annuar lebih kepada Bersatu berbanding UMNO.
Dalam hal yang sama, sokongannya juga terarah banyak untuk mempertahan dan mengekalkan lagi Muhyiddin Yassin sebagai Perdana Menteri.
Pendirian Annuar itu sama sekali berbeza dengan UMNO yang memutuskan hanya bekerjasama dan berada dalam kerajaan PN sehingga PRU15 saja dan selepas itu ingin kembali dominan mengetuai kerajaan seperti dahulu.
Sebab itu, UMNO mengambil pendirian tidak menyertai PN, sebaliknya kekal bersama BN, disamping mengukuhkan lagi kedudukannya dengan bermuafakat bersama Pas.
Jelas bahawa dengan pendirian itu, UMNO mahu pemimpinnya sendiri sebagai Perdana Menteri selepas PRU15 nanti, sementara Annuar pula mahu Muhyiddin terus dikekalkan lagi.
Di beberapa keadaan, terutama dalam hal yang berkaitan untuk menjatuhkan Muhyiddin, Annuar jelas berpihak kepada Presiden Bersatu itu.
Berkaitan kerjasama juga, Annuar secara terbuka mahu UMNO, Pas dan Bersatu berpadu tenaga menghadapi PRU15 akan datang.
Kecenderungan itu tanpa keraguan bermakna beliau mahu UMNO terus menyokong Muhyiddin sebagai Perdana Menteri.
Keadaan itu berbeza dengan pendirian kebanyakan pimpinan UMNO serta majoriti di akar umbi yang merasakan Bersatu harus diketepikan bukan saja kerana keberadaan parti itu yang dilihat mengganggu dominasi UMNO, malah juga disebabkan ramai pengkhianat UMNO berada ke dalam Bersatu.
Disebabkan keinginannya mengekalkan lagi Muhyiddin, Annuar akan segera bersuara bila saja ternampak kedudukan Muhyiddin cuba digugat, termasuk menegaskan mana-mana Ahli Parlimen UMNO yang didapati menyokong Anwar Ibrahim perlu meninggalkan parti.
Ratib yang selalu diulang-ulangnya ialah prinsip UMNO “No Anwar No Anwar”, walaupun sebenarnya yang mahu “membunuh” UMNO adalah Bersatu.
Lantaran itu, selain ramai pemimpin UMNO yang melabelkan Annuar sebagai pro Bersatu, malah ada juga yang menyarankan agar beliau segera berpindah keahlian menyertai parti pimpinan Muhyiddin itu.
Sejujurnya, bukan saja dalam UMNO dan BN, bahkan di mana-mana parti sekali pun, watak seperti Annuar itu bukanlah sesuatu yang sihat dan menyenangkan.
Seseorang itu seharusnya sentiasa bersama parti dan gabungan yang didokongnya, bukan memperlihatkan kecondongan kepada pihak di luar daripada parti atau gabungan yang disertainya.
Mengambil watak Annuar itu, di dalam PH pun sudah ternampak ada seorang dua pemimpinnya yang dilihat berperangai sama.
Kalau berkaitan PH, mereka selalu diam membisu saja, termasuk dalam isu-isu yang melibatkan serangan terhadap pimpinannya sendiri.
Kononnya, itulah keterbukaan dan di luar kawalan mereka untuk mengawalnya.
Tetapi, bila saja ada pihak di luar PH yang bersuara tentang perubahan kepimpinan dalam gabungan itu serta perlunya pihak lain di bawa menyertai PH, termasuk mereka yang pernah khianat dan keras hati enggan bekerjasama sebelum ini, mereka itu dengan pantasnya bersuara dan memberi sokongan.
Sama seperti Annuar yang lebih memihak kepada Muhyiddin berbanding pemimpin daripada UMNO sendiri, mereka yang berkenaan juga lebih mengagungkan pemimpin pembangkang di luar PH daripada Anwar yang sedia ada menerajui PH.
Apa patut kita buat dengan mereka?
(Shahbudinditcom 14/12/2020)

0

0

votes
Article Rating
Kongsikan artikel ini


KENAPA ANNUAR MUSA ASYIK MERATIB ‘NO ANWAR NO DAP’ SEDANGKAN YANG MAHU ‘BUNUH’ UMNO ADALAH BERSATU?

Setiap kali ada ura-ura Anwar Ibrahim akan mengambil alih teraju kerajaan, baik melalui usul di Parlimen atau sokongan SD, selain Tun Mahathir Mohamad yang diketahui cukup bimbang dengannya, barangkali yang turut diresapi penyakit yang sama ialah Annuar Musa.
Lihat saja reaksinya setiap kali isu berkenaan timbul, pasti beliaulah yang dilihat paling susah hati, mengelabah, begitu cepat mengeluarkan kenyataan dan seolah-olah berpeluh dingin di seluruh badannya.
Oleh kerana usaha pengambil alih kerajaan itu diperkatakan mengaitkan sokongan beberapa Ahli Parlimen UMNO, Annuar yang merupakan Setiausaha Agung BN akan segera tampil mengingatkan tentang prindip “No Anwar, No DAP”.
Rasanya sejak sembilan bulan lalu, sudah lebih 10 kali Annuar tampil memberi peringatan berkaitan “No Anwar, No DAP” itu.
Kenapa hanya Annuar yang risau, bimbang dan mengelabah, sedangkan Ahli Parlimen UMNO yang lain, termasuk yang sama memegang jawatan menteri sepertinya nampak relaks saja?
Malah Setiausaha Agung UMNO, Ahmad Maslan pun kelihatan senyap saja?
Apa yang Annuar bimbang dan ingin pertahankan?
Adakah prinsip dan pegangan UMNO yang ingin dipertahankannya atau nasib Muhyiddin Yassin yang bakal jatuh lebih dibimbanginya?
Atau Annuar begitu sayang dengan jawatan Menteri Wilayah Persekutuan yang dipegangnya sekarang?
Semalam, apabila sekali lagi timbul isu mengenai adanya sokongan beberapa Ahli Parlimen UMNO dalam bentuk SD kepada Anwar, Ahli Parlimen Ketereh itu sekali lagi tampil bersuara.
Kali ini selain meratib lagi tentang “No Anwar, No DAP”, bellau juga menggesa Ahli Parlimen UMNO yang dikaitkan memberi sokongan dalam bentuk SD kepada Anwar itu agar segera berterus-terang atau membuat laporan polis jika ianya bukan suatu kebenaran.
Malah beliau juga menegaskan, mereka yang berbuat demikian perlu keluar parti kerana melanggar ketetapan yang telah diputuskan sebelum ini.
Ternampak di sini Annuar semakin ketakutan dan mula meraban, sedangkan beberapa Ahli Parlimen yang dikaitkan itu semacam santai saja sambil membuat penafian.
Dalam hal ini, Muhyiddin yang bakal jatuh dan pemimpin Bersatu yang pasti tergolek sama jika Perdana Menteri hilang kuasa pun tidak kelihatan mengelabah seperti Annuar.
Apabila Annuar terlalu kerap tampil bersuara dengan nada yang sama dan dilihat keinginannya hanya untuk mempertahankan Muhyiddin, maka banyaklah kedengaran suara-suara dalam UMNO sendiri yang tidak setuju dengannya.
Kata mereka, kenapa dalam isu lain yang melibatkan UMNO, Annuar hanya membisu saja, tetapi begitu pantas bersuara bila saja dalam perkara yang terkait dengan kedudukan Muhyiddin?
Lantaran ada yang bertanya, sebagai Ahli Parlimen UMNO, apakah keutamaan beliau – masa depan parti atau masa depan Muhyiddin?
Sebenarnya jika Annuar sedar tentang kedudukan dan masa depan UMNO sekarang, pihak yang ingin menelan serta membunuh parti itu bukanlah Anwar atau DAP, tetapi Muhyiddin dan Bersatu.
Jadi, kenapa takut untuk bersama Anwar dan DAP?
Mengapa beliau tidak takut dengan Muhyiddin dan Bersatu yang survival kedua-duanya bukan saja bergantung kepada lemahnya UMNO, bahkan mereka akan lebih selamat jika UMNO dapat “dimatikan” dengan segera?
Apakah Annuar lebih rela melihat UMNO “mati”, asalkan Muhyiddin, Bersatu dan dirinya terus bernyawa?
(Shahbudindotcom 14/12/2020)

0

0

votes
Article Rating
Kongsikan artikel ini


BELANJAWAN 2021 LULUS TAPI KERAJAAN TETAP DILIHAT LEMAH

Meski Belanjawan 2021 berjaya diluluskan di Dewan Rakyat hari ini, masih terdapat banyak perkara dan butir-butir di dalam belanjawan yang tidak dihiraukan oleh kerajaan Perikatan Nasional.
Atas sebab ini juga pembangkang sepakat untuk membantah belanjawan tersebut.
Belanjawan itu juga terdapat banyak kelemahan, dan ini telah dibukti dan diperdebatkan secara terperinci di Dewan Rakyat oleh ahli-ahli Parlimen.
Belanjawan 2021 mencerminkan betapa kerajaan PN hanya mengutamakan hayat politik mereka lebih dari kebajikan dan keterdesakan hidup rakyat.
Semasa perbahasan belanjawan di peringkat jawatankuasa, terdapat ramai ahli Parlimen dari pelbagai parti politik yang telah menyuarakan kebimbangan terhadap pelbagai isu mustahak, terutamanya isu pengeluaran simpanan Kumpulan Wang Simpanan Pekerja (KWSP) dan kurangnya jala keselamatan melibatkan warga yang tidak punyai simpanan KWSP, peruntukan yang melampau tinggi sebanyak RM40.5 juta kepada Jabatan Komunikasi Komuniti (J-Kom) dan tujuan dana tersebut diperuntukkan, apakah ia digunakan untuk tujuan politik dan sebagainya, dan juga peruntukan yang tidak mencukupi kepada para peniaga yang kini sedang terhimpit.
Walaubagaimanapun, oleh kerana kerajaan PN telah mengaitkan kononnya gaji dan prestasi penjawat awam akan terkesan sekiranya belanjawan tidak diluluskan, maka terdapat sejumlah ahli Parlimen memilih untuk mendukung belanjawan tersebut dan sebagai solidariti ke atas jutaan penjawat awam yang turut terkesan di era ekonomi pandemik ini, meski belum tentu mereka bersetuju dengan kerajaan PN.
Adalah dikesalkan juga tatkala terdapat beberapa orang ahli Parlimen yang telah menyatakan pandangan keras terhadap beberapa isu sebelum ini telah mengundi untuk menyokong belanjawan tersebut.
Penurunan penarafan Malaysia oleh Fitch Ratings baru-baru ini juga menunjukkan betapa lemahnya prestasi pengurusan ekonomi negara, dan tahap tatakelola yang membimbangkan.
Kita sedang kembali ke era gelap di mana kerajaan akan terus menginjak prinsip ketelusan, tatakelola yang baik dan pengurusan dana yang cekap.
Prestasi dan markah tatakelola Malaysia turut melemah pada tahun ini, seperti yang dilaporkan Bank Dunia, dan dijangka aspek lain seperti indeks rasuah dan kebebasan media akan turut merudum.
Keyakinan daripada para pelabur akan turut terkesan, dan berkemungkinan negara-negara serantau akan meninggalkan kita dalam pelbagai lapangan, terutamanya sektor ekonomi dan pembangunan.
Saat negara sedang memerlukan suatu anjakan baru tentang bagaimana harus kita bangkit dari suasana ekonomi pandemik seperti hari ini, PN telah membuktikan bahawa ia tidak berkeupayaan untuk menjalankan tanggungjawab dengan berkesan.
Kerajaan PN akan terus berdepan dengan masalah keyakinan, dan ini telah dibuktikan hari ini apabila ia hanya berjaya mempunyai tidak lebih dari 112 sokongan.
Kerajaan lemah seperti ini akan terus tunduk kepada watak-watak rakus yang berkepentingan dan kebajikan rakyat akan terus dikorbankan.
ANWAR IBRAHIM, KETUA PEMBANGKANG
15 Disember 2020.

0

0

votes
Article Rating
Kongsikan artikel ini


INI SEMUA SERAMPANG EMPAT MATA MAHATHIR – HALANG ANWAR, SEKAT KU LI, BENAM NAJIB DAN KEKALKAN MUHYIDDIN

Bersama Tengku Razaleigh Hamzah, bekas musuh politiknya, Tun Mahathir Mohamad semalam mengadakan sidang media untuk menawarkan diri mereka menerajui negara dengan matlamat menjadikan Malaysia kembali sebagai “Harimau Asia”.
Mereka juga sedia memberi khidmat secara percuma dan tidak mengharapkan sebarang gaji kerana bermatlamat hanya ingin menyelamatkan negara dan menolong rakyat melalui pengalaman yang dimiliki sebelum ini.
Meskipun tidak memperincikan bagaimana mereka boleh mengambil alih kerajaan dan menerajui negara, tetapi adalah difahami bahawa ia tentulah bersandarkan keyakinan mereka Belanjawan 2021 berkemungkinan akan ditolak dalam bacaan kali ketiga yang pengundiannya akan dilakukan hari ini.
Jika belanjawan gagal melepasi undi majoriti, bermakna kerajaan PN pimpinan Muhyiddin Yassin dikira tumbang dengan sendirinya.
Untuk menolak belanjawan, Tun Mahathir dan Ku Li menyeru semua 220 Ahli Parlimen membuat undian tanpa memikirkan kepentingan parti dan kedudukan masing-masing.
Sebaliknya, mereka menggesa semua Ahli Parlimen membuat keputusan demi kebaikan rakyat yang menerima impak negatif selepas pandemik Covid-19 melanda negara.
Dengan mengadakan sidang media dan menawarkan diri untuk mengembalikan kegemilangan negara, adalah jelas bahawa Tun Mahathir ingin menjadi Perdana Menteri sekali lagi.
Bermakna, setelah dua kali menjadi Perdana Menteri dan dua kali juga meletakkan jawatan, beliau yang kini berusia 95 tahun masih belum puas meneroka nikmat dunia yang cuma sementara ini.
Tetapi, jika diperhalusi, tindakan Tun Mahathir tampil bersama Ku Li semalam adalah tindakan politik yang mempunyai niat serampang empat mata.
Di sebalik menyatakan kerajaan sekarang tidak ada strategi untuk membawa dasar bagi membela rakyat, tetapi hanya terlibat dengan politik untuk kepentingan diri sendiri semata-mata, penampilannya bersama Ku Li itu sendiri sebenarnya sarat dengan maksud politik.
Pertama, mengadakan sidang media secara bersama Ku Li menjelang kemungkinan kerajaan tumbang kerana Belanjawan 2021 ditolak untuk bacaan kali ketiga, Tun Mahathir telah berjaya mendahului Pengerusi PH dan Ketua Pembangkang, Anwar Ibrahim untuk mempromosi dan menonjolkan dirinya sendiri sebagai calon Perdana Menteri.
Bersekali dengan PH yang juga mengeluarkan kenyataan media menolak pengundian belanjawan, kemungkinan Muhyiddin tidak dapat mengekalkan kedudukannya adalah tinggi.
Selain Ku Li yang secara terbuka menyatakan tidak akan mengundi, Presiden Pas, Hadi Awang juga tidak ada di Parlimen hari ini kerana berada di Perak mengadap Sultan Nazrin.
Ini bermakna, sementara Muhyiddin lebih mungkin tidak cukup undi dan dijatuhkan Anwar yang disokong PH pula turut berdepan kekurangan sokongan untuk dilantik sebagai Perdana Menteri.
Selain Ahli Parlimen Pejuang yang bersama Tun Mahathir, Ku Li sendiri, blok Warisan dan barangkali segelintir daripada DAP, Amanah serta UMNO yang tidak memberi sokongan kepada Anwar, mereka yang berkenaan mungkin lebih memihak kepada Tun Mahathir sendiri.
Daripada satu segi, menonjolkan dirinya awal itu Tun Mahathir telah berjaya mengganggu kelancaran Anwar menjadi Perdana Menteri yang diberitakan mendapat sokongan daripada beberapa Ahli Parlimen UMNO.
Perlu diingat, setiap kali ada ura-ura Anwar mahu mengambil alih kuasa, setiap kali itu jugalah Tun Mahathir akan muncul dengan pelbagai idea untuk menghalangnya.
Kedua, mengadakan sidang media bersama Ku Li semalam juga bermakna Tun Mahathir mahu menghalang kemaraan politik Ahli Parlimen Gua Musang itu sendiri.
Jika ditakdirkan berjaya memperolehi sokongan, sudah pastilah yang akan menjadi Perdana Menteri selepas ini adalah Tun Mahathir dan bukannya Ku Li.
Apatah lagi dengan ghairah menonjolkan pengalamannya selama 22 tahun menjadi Perdana Menteri sebelum ini dan kejayaannya membawa negara menjadi “Harimau Asia”, Tun Mahathir seolah-olah mahu memberitahu beliaulah bakal Perdana Menteri buat kali ketiga, manakala Ku Li adalah calon Timbalan Perdana Menteri.
Selepas berjaya memegang kuasa, bolehkah dipercayai beliau akan memberi laluan mudah kepada Ku Li menjadi penggantinya?
Selepas berjaya menewaskan Ku Li pada pemilihan 1987 lalu dan kemudian menyekat kemasukan belas Menteri Kewangan itu ke dalam UMNO untuk sekian lama, Tun Mahathir jelas sekali lagi mahu melakukan sekatan terhadap bekas musuh politiknya itu.
Ketiga, dengan kemungkinan belanjawan ditolak dan Muhyiddin dijatuhkan, Tun Mahathir yang sedar kedudukan dirinya yang dibenci serta tidak disukai oleh pelbagai kelompok Ahli Parlimen, tetapi masih mahu kembali sebagai Perdana Menteri, ia mungkin memberi laluan lebih mudah bagi pengundian kali ketiga diluluskan.
Tidak mustahil ada Ahli Parlimen yang berpendirian daripada Muhyiddin dijatuhkan dan mungkin Tun Mahathir kembali sebagai Perdana Menteri, lebih baiklah dikekalkan saja Presiden Bersatu di kerusinya sekarang.
Dengan pengundian akan diluluskan untuk Muhyiddin aka terus dikekalkan menerajui negara ini.
Walaupun dengan itu Muhyiddin akan terus menjadi Perdana Menteri, ia bukan masalah besar bagi Tun Mahathir.
Masalah besar bagi Tun Mahathir hanyalah jika Anwar atau Ku Li, dua pemimpin yang pernah menjadi musuh politiknya dapat menjadi Perdana Menteri ketika beliau masih lagi bernyawa.
Keempat, dengan berjaya menjadikan Munyiddin terus kekal berkuasa dan Anwar serta Ku Li disekat kemaraannya, Tun Mahathir juga berjaya menyekat seorang lagi musuhnya, Najib Razak daripada bernafas semula dalam politik selepas ini.
Bagi Tun Mahathir, meskipun beliau tidak berjaya berkuasa semula buat kali ketiga ini, kejayaan dapat menyekat kemaraan semua musuh-musuh politiknya itu adalah suatu kepuasan tak terhingga buat dirinya.
(Shahbudindotcom 15/12/2020)

4

1

vote
Article Rating
Kongsikan artikel ini


‘NO ANWAR NO DAP’ TAK SEMESTINYA RELEVAN SEPANJANG MASA – DR. PUAD ZARKASHI

Slogan “No Anwar No DAP” digunakan oleh beberapa pemimpin yang berjawatan. Mereka tidak mahu kerajaan PN tumbang.
Apakah mereka ini nasionalis dan agamawan tulin? Biar ahli dan rakyat menilai sama ada mereka hipokrit atau tulin.
Maaf, kalau kritikan ini keras dan pedas. Tetapi saya tidak mohu menoleh ke belakang. Saya tidak apologatik dan takut dikecam
Nak marah marahlah. Saya yakin masih ramai yang bersetuju dengan saya tetapi mereka simpan di dalam hati.
Pemimpin PPBM tumpang semangkuk guna slogan “No Anwar No DAP” untuk serang UMNO. Sejujurnya mereka takut dan rasa terancam jika wujud kerjasama itu.
Benar, No Anwar No DAP adalah keputusan MKT UMNO. Annuar Musa guna slogan ini untuk pertahan PN. Sebagai ahli MKT, saya pula tidak mahu UMNO terlalu rigid.
Ia bukan soal membentuk satu gabungan baru. Ini hanya kerjasama politik. Seperti PH sokong usul UMNO di Perak. Tidak salah. UMNO pun bukan ahli PN. MN juga belum daftar.
Kita harus terbuka dengan kerjasama politik. DAP dan PKR pernah sokong usul tergempar UMNO dalam Parlimen bila membantah serangan Israel di Palestin.
Tidak dinafikan ada akar umbi UMNO yang keliru. Tetapi mereka juga keliru bila ada pemimpin UMNO yang berunding dengan Tun M dan Azmin tanpa pengetahuan MKT.
Dulu, siapa terfikir PAS bergabung dengan DAP. Siapa terfikir Muslimat PAS julang bendera Roket semasa PRU dan PRK.
Siapa terfikir Mahathir dan Muhyiddin bergabung dengan DAP untuk menjatuhkan UMNO?
Wajarkah mereka dianggap pengkhianat kepada orang Melayu dan Islam kerana menjatuhkan kerajaan Melayu dengan bantuan Anwar dan DAP?
Sebab itu slogan no Anwar no DAP tidak semestinya relevan sepanjang masa. Senario berubah, orang berubah. Pemikiran politik lagi cepat berubah.
Lim Chong Eu dipecat daripada DAP kerana terlalu cauvinis. Tetapi bila dia membentuk kerajaan campuran di Pulau Pinang bersama BN, dia dilihat sebagai tokoh moderate.
Maka jika perlu, apa salahnya kerajaan perpaduan bermula di Perak. UMNO mesti berani mempeloporinya demi kelansungan rakyat. Kenapa mesti takut.
UMNO luas pengalaman berpuloh tahun mentadbir negara dengan suhu perkauman yang sentiasa tinggi. Rusuhan kaum 1969 adalah pengajaran terbaik.
Tetapi dengan formula BN 1974, peristiwa itu tidak berulang walaupun sentiasa panas. Bahkan MCA dan MIC ada kalanya lebih keras membangkitkan isu kaum.
Maka apakah dengan pengalaman itu tiba tiba UMNO rasa takut dan lekeh untuk urus kerjasama dengan sesiapa hatta DAP. Yang penting kemampuan, kebijaksanaan, ketegasan, konsensus dan kejujuran politik.
Justeru UMNO Perak wajar diberi peluang bentuk kerajaan perpaduan tanpa perlu gabungan parti politik yang rigid. Ia pembuka jalan.
DR. PUAD ZARKASHI, AHLI MT UMNO
14 DISEMBER 2020.

5

1

vote
Article Rating
Kongsikan artikel ini


DALAM KES KU NAN, APAKAH KITA PUNYA DUA SISTEM BERBEZA?

Pelbagai pihak ketika ini menggesa Jabatan Peguam Negara memberi penjelasan yang tuntas mengenai penarikan semula kes rasuah yang melibatkan Datuk Seri Tengku Adnan Tengku Mansor.
Pembebasan kes rasuah berprofil tinggi yang melibatkan sogokan sebanyak RM1 juta secara tiba-tiba amat menghairankan memandangkan si pemberi rasuah telah pun dikenakan tindakan mahkamah tetapi tidak pada si pelaku (Ku Nan).
Pada 17 September 2019, Tan Eng Boon yang merupakan seorang ahli perniagaan telah mengaku bersalah memberi suapan sebanyak RM1 juta kepada Ku Nan.
Tan turut dikenakan hukuman denda oleh mahkamah sebanyak RM1.5 juta. Manakala bagi si penerima rasuah (Ku Nan) dilepas tanpa dibebaskan.
Adakah negara kita mempunyai dua sistem perundangan berbeza antara rakyat biasa dengan pemimpin politik?
Penarikan kes rasuah berprofil tinggi sudah pasti memberi persepsi negatif terhadap ekonomi.
Menurut Stephen Hagger, ketua ekuiti Credit Suisse Malaysia, pengguguran kes rasuah bernilai RM1 juta menimbulkan kerisauan syarikat perkhidmatan kewangan.
Pengguguran kes ini sudah pasti memberi impak kepada penurunan penarafan kredit oleh Fitch Rating Inc. Sedangkan kes Ku Nan merupakan kes kali ketiga yang “jelas” melibatkan kepentingan awam digugurkan.
Justeru, adakah berkemungkinan kes-kes lain melibatkan pemimpin UMNO iaitu Najib Razak, Zahid Hamidi, Isa Samad, Bung Mokhtar dan Azeez Abdul Rahim akan berakhir dengan pelepasan secara tiba-tiba?
AKMAL NASIR, KETUA AMK
16 Disember 2020.

0

0

votes
Article Rating
Kongsikan artikel ini


UNDI TOLAK BELANJAWAN TAK SAMA DENGAN SOKONGAN DIMILIKI ANWAR UNTUK TUMBANGKAN MUHYIDDIN

Ramai yang cuba menyalahkan Anwar Ibrahim berikutan kegagalan blok pembangkang menolak Belanjawan 2021 dalam bacaan kali ketiga di Parlimen semalam.
Mereka berkata, kegagalan itu membuktikan Anwar pada hakikatnya tiada sokongan untuk menjatuhkan Muhyiddin Yassin.
Tidak kurang yang membidas, di mana sebenarnya pengakuan beliau sebelum ini bahawa sokongan di belakangnya untuk mengambil alih kerajaan adalah kukuh dan meyakinkan?
Seterusnya, terutama daripada kalangan penyokong kelompok yang tiada parti, lancang saja mulut mereka menyarankan agar Anwar meletak jawatan sebagai Ketua Pembangkang dan Pengerusi PH.
Kenapa hanya Anwar yang dipersalahkan?
Siapa yang sehari sebelum pengundian belanjawan semalam tiba-tiba mengadakan sidang akhbar menawarkan diri untuk menjadi Perdana Menteri kononnya mereka mampu mengembalikan kegemilangan Malaysia sebagai Harimau Asia?
Berapa sokongan Ahli Parlimen yang mampu mereka bawa melalui angan-angan untuk kembali menerajui negara itu?
Dalam hal ini, barangkali ramai yang keliru dan tidak mampu membezakan antara undi menolak belanjawan dengan sokongan yang didakwa dimiliki oleh Anwar untuk mengambil alih kerajaan.
Walaupun pelbagai pihak mengharapkan Muhyiddin dapat ditumbangkan melalui penolakan belanjawan, realitinya beberapa kerumitan akan timbul jika perkara itu itu menjadi kenyataan.
Antaranya ialah belanjawan baru terpaksa dibentangkan semula oleh kerajaan baru dan faktor masa sebelum ketibaan tahun 2021 adalah kekangan utamanya.
Barangkali ia akan menyebabkan beberapa perbelanjaan kerajaan akan terganggu dengan sendirinya.
Selain itu, UMNO dan BN juga tidak mahu dilihat mengingkari titah Agong yang mahu Belanjawan 2021 disokong serta diluluskan.
Ini yang menjadi antara alasan mengapa BN terus menyokong belanjawan, meskipun diketahui beberapa Ahli Parlimennya sebelum ini turut memberi sokongan kepada Anwar untuk mengambil alih kerajaan.
Lagi pun, dengan Tun Mahathir Mohamad bersama Tengku Razaleigh Hamzah tampil mengadakan sidang akhbar menawarkan diri untuk menerajui negara, siapa akan jadi Perdana Menteri jika belanjawan ditolak semalam?
Bagi Ahli Parlimen UMNO atau BN yang menyokong Anwar, mereka tentu saja tidak mahu jawatan Perdana Menteri menjadi rebutan, apa lagi jatuh ke tangan Tun Mahathir, setelah Muhyiddin dijatuhkan.
Mereka hanya mahu Anwar sebagai Perdana Menteri, bukan Tun Majathir atau Ku Li.
Berbeza dengan usaha Anwar untuk mengambil alih kerajaan melalui sokongan SD atau surat sokongan yang telah dipersembahkannya kepada Agong sebelum ini, usaha itu jika berjaya dan Agong memanggil ketua-ketua parti berkaitan untuk pengesahan, hanya nama Anwar sebagai pilihan untuk menjadi Perdana Menteri.
Tiada gangguan dan peluang pemimpin lain mencelah di saat akhir kononnya mereka lebih layak menjadi Perdana Menteri.
Begitu pun, di sebalik usaha Anwar itu banyak terganggu kerana pandemik Covid19 yang masih berterusan, difahamkan ia tetap berjalan seperti yang dirancang, malah pertemuan serta perbincangan juga tidak putus-putus diadakan.
Untuk itu, selepas Belanjawan 2021 diluluskan, serangan semula untuk menjatuhkan Muhyiddin bila-bila masa saja boleh timbul atau digerakkan kembali.
Dengan tidak perlu lagi merangka belanjawan baru, pengambilalihan kerajaan selepas ini akan jadi lebih mudah kerana Perdana Menteri bary hanya tinggal melaksanakannya saja apa yang telah diluluskan itu.
Dalam erti kata lain, kerajaan Muhyiddin yang bentang belanjawan, tetapi Perdana Menteri yang lain melaksanakannya.
Keyakinan bahawa Muhyiddin bakal dijatuhkan, meskipun Belanjawan 2021 telah diluluskan, ternampak lebih kukuh apabila Najib Razak selaku Pengerusi BNBBC masih menzahirkan rasa tidak puas hati terhadap kerajaan berhubung UMNO berkaitan pengeluaran KWSP dan lanjutan moratorium pinjaman bank.
Beliau masih menunggu janji PN untuk mereka memperbaiki syarat kedua-dua isu berkenaan sehingga ia benar-benar menepati sebagaimana dijanjikan.
“Jika hasrat kami tidak tercapai dan kami rasa tertipu, selepas suatu tempoh masa yang munasabah, BN masih berpeluang untuk berbuat sesuatu.
“Tapi belanjawan ini bukan platform yang sesuai untuk memperjuangkannya kerana kekurangan masa sebelum tahun 2021 bermula,” tulis Najib di laman sosialnya.
Maknanya apa?
Tidak lain ia bermakna nasib Muhyiddin belum tentu selamat sepenuhnya selepas ini, walaupun beliau dilihat cuba bergembira dengan kelulusan belanjawan yang disokong melalui undian 111-108 itu.
Tambahan lagi, majoriti tiga undi semalam adalah tanda kelemahan yang boleh digoyang pada bila-bila masa.
(Shahbudindotcom 16/12/2020)

0

0

votes
Article Rating
Kongsikan artikel ini


AMANAH KONSISTEN SOKONG ANWAR AMBIL BALIK HAK PH

1. Berbagai spekulasi di kalangan rakyat memanaskan suasana politik negara di celah rakyat bergelut menjalani kehidupan dalam era pandemik.
2. Kerajaan PN bawah TSMY dihantui masalah yang tiada penyelesaian sedangkan isunya melibatkan soal fundamental demokrasi berparlimen iaitu mengabsahkan kedudukan beliau dan PN sebagai sebuah kerajaan yang sah.
3. Walaupun PH tidak membuat belahbagi (undian) peringkat dasar Bajet 2021, hampir setiap peringkat Jawatankuasa dibuat belah bagian termasuk bacaan ke 3 bajet keseluruhan. Memang blok pembangkang kalah dalam setiap undian tetapi perkara fundamental pengabsahan majoriti tidak pernah dicapai oleh TSMY dan kerajaan PN.
4. Spekulasi kononnya blok BN Back Bencher (BNBBC) (Kelab Penyokong MP BN) akan bersama blok pembangkang dalam undian ternyata meleset hingga ke undian terakhir. Komitmen mereka membantah bajet gagal diterjemahkan dan sekaligus terbukti BN tidak serius dan konsisten dengan retorik mereka di luar dewan.
5. Kegagalan TSMY membuktikan keabsahan majoriti serta krisis hubungan Bersatu dan UMNO kekal meributkan blok BN-PN. Walaupun UMNO gagal menzahirkan keretakan ini dalam undian tempoh hari ini bukan bermakna UMNO menyokong TSMY dan PN.
6. Spekulasi bertiup kencang kononnya sebahagian MP UMNO telahpun menyatakan sokongan secara senyap kepada DSAI bagi mencukupkan majoriti dan sekaligus mengembalikan keabsahan majoriti kepada DSAI sebagai PM.
7. AMANAH konsisten dalam menyatakan sokongan kepada DSAI dan usaha yang digerakkan atas keperluan mengambil balik hak PH yang dinafikan oleh para pembelot. Adalah sangat penting langkah DSAI berakhir dengan plot yang ditetapkan iaitu mendapat majoriti dan membentuk kerajaan yang dipercayai rakyat dan menguruskan krisis pandemik dengan lebih berkesan.
8. Bagaimanakah langkah pasca bajet mampu memulihkan demokrasi dan menyembuhkan luka disebabkan para pembelot mandat? Perundangan negara dan prinsip demokrasi akan menentukan jawapannya setelah segala usaha meyakinkan di kalangan 220 MP sampai ke tahap maksima. Mari sama-sama kita doakan.
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
17/12/20.

0

0

votes
Article Rating
Kongsikan artikel ini


MAT SABU, GUAN ENG MAHU SINGKIR ANWAR KETUAI BLOK PEMBANGKANG?

Berselindung di sebalik gesaan perlunya PH melakukan anjakan politik baharu dengan mengangkat PH Plus sebagai wadah perjuangan blok pembangkang, kenyataan bersama Lim Guan Eng bersama Mohamad Sabu kali ini adalah jelas bertujuan untuk menyingkirkan Anwar Ibrahim.
Anwar sebenarnya mahu disingkir secara serentak sebagai Pengerusi PH dan juga Ketua Pembangkang.
Sudah tentu dengan penyingkiran Anwar itu, tujuan utamanya ialah untuk membawa Tun Mahathir Mohamad mengetuai PH Plus.
Dengan hujah bahawa PH mesti segera melakukan anjakan politik dengan menyatukan seluruh pembangkang menghadapi PRU akan datang dan melupakan kerjasama dengan Ahli Parlimen kerajaan bagi mendapatkan semula mandat rakyat, kenyataan Setiausaha Agung DAP dan Presiden Amanah itu adalah suatu benuk kata dua terhadap Anwar.
Mereka seolah-olah memberi amaran tentang usaha Anwar mahu mengambil alih kerajaan dengan sokongan segelintir Ahli Parlimen kerajaan adalah kerja sia-sia dan tak lebih seperti mengejar bayang-bayang saja.
Untuk itu, kata Mohamad Sabu dan Guan Eng lagi, masa dan sumber yang ada harus digunakan untuk mencari persamaan dalam kalangan rakan dan sekutu PH untuk menggerakkan perjuangan bersama rakyat berdasarkan nilai demokrasi yang utuh, tadbir urus yang baik, anti rasuah, kemajuan ekonomi dan keadilan sosial.
“PH harus berdepan dengan realiti ini dan perlu ada suatu anjakan politik semula dengan tumpuan kepada menyatukan rakan-rakan kita di kalangan Ahli Parlimen pembangkang yang berdiri bersama dalam pengundian menolak Belanjawan 2021 pada Selasa baru-baru ini.
“PH seharusnya tidak membuang masa dengan Ahli Parlimen kerajaan oportunis yang hanya memperalatkan PH demi kepentingan peribadi mereka sendiri agar memperolehi tawaran yang lebih lumayan daripada kerajaan PN,” tambah mereka.
Apa yang harus disedari, kenyataan bersama Guan Eng dan Mohamad Sabu ini dikeluarkan tidak lama selepas Parti Pejuang dan Warisan menyuarakan perlunya blok pembangkang membentuk gabungan baharu serta PH harus menukar kepimpinannya.
Timbalan Presiden Pejuang, Marzuki Yahya berkata, gabungan baharu itu tidak harus terhad kepada parti politik semata-mata, tetapi mesti turut merangkumi Ahli Parlimen dan Adun lain yang tidak boleh menerima kerajaan yang ada sekarang.
Beliau berkata, kredibilti Anwar dan beberapa Ahli Parlimen PH juga telah tercalar teruk apabila tidak meminta undi belah bahagi pada pengundian peringkat dasar Belanjawan 2021.
Presiden Warisan, Shafie Apdal pula tanpa berselindung menegaskan tentang perlunya PH menukar kepimpinan jika mahu memenangi PRU akan datang.
Beliau berkata, PH sebagai pembangkang akan gagal pada PRU akan datang jika masih diketuai oleh kepimpinan yang sama.
Sehubungan itu, kata bekas Ketua Menteri Sabah itu, perubahan perlu dilakukan secara menyeluruh terhadap kepimpinan PH yang ketika ini tidak menyatukan dan tiada arah tuju.
Bersekali dengan saranan tersebut, Shafie turut mengumumkan bahawa Warisan akan berubah menjadi parti nasional, tidak lagi semata-mata untuk Sabah seperti sekarang ini.
Sama seperti Marzuki dan Shafie yang diketahui merupakan penyokong setia Tun Mahathir, Mohamad Sabu dan Guan Eng juga bukan rahsia lagi lebih terlekat hatinya kepada bekas Perdana Menteri itu, khususnya selepas diberikan jawatan menteri kanan dalam kerajaan era PH.
Selain itu, kes mahkamah Guan Eng juga digugurkan tidak lama selepas Tun Mahathir mengangkat sumpah sebagai Perdana Menteri pada 2018 lalu.
Melalui gesaan agar PH perlu melakukan anjakan politik baharu dengan menggabungkan seluruh parti pembangkang, ini bermakna Pejuang, Warisan, Muda dan sebagainya akan berada di bawah satu bumbung atau lebih tepatnya di bawah PH Plus.
Ia dengan sendirinya bermakna PH tidak lagi berperanan sebagai blok pembangkang yang sebenar, sebaliknya digantikan dengan PH Plus.
Fasa kedua anjakan poliitik baharu yang seterusnya selepas PH Plus diwujudkan tidak lain ialah melantik siapa yang harus mengetuai gabungan tersebut.
Dengan Pejuang dan Warisan sudah berada dalam PH Plus, ditambah dengan Mohamad Sabu dan Guan Eng sendiri yang menyarankan anjakan politik baharu dilakukan, Anwar tidak mungkin terpilih lagi untuk mengetuai gabungan tersebut, walaupun beliau Pengerusi PH sebelumnya.
Sebagaimana Pejuang dan Warisan menolak Anwar sebagai calon Perdana sebelum ini, mereka juga pasti tidak akan setuju Presiden PKR itu untuk mengetuai PH Plus.
Dengan demikian, tambahan lagi Amanah dan DAP juga pasti senada serta bersatu hati dengan Pejuang dan Warisan, Tun Mahathir, kalau pun dibuat undian, secara majoritinya akan dipilih mengisi kedudukan sebagai Pengerusi PH Plus atau mengetuai blok pembangkang yang baharu.
Selepas itu, Tun Mahathir juga dengan sendirinya akan dicadangkan oleh PH Plus untuk mengambil alih jawatan Ketua Pembangkang menggantikan Anwar.
Akhirnya, tercapailah agenda bersama yang dirancang sekian lama untuk menyingkir dan membenam masa depan politik Anwar.
Soal sama ada PH Plus mampu menang atau tidak pada PRU15 akan datang, ia bukan lagi persoalan utama kerana perkara yang lebih penting ialah Anwar sudah berjaya diketepikan dan tidak lagi dalam posisi untuk menjadi Perdana Menteri.
(Shahbudindotcom 17/12/2020)

4

1

vote
Article Rating
Kongsikan artikel ini


APAKAH LEBIH RAMAI LAGI LETAK JAWATAN DALAM AMANAH SELEPAS INI?

Untuk makluman, saya telah meletakkan jawatan sebagai Ahli Jawatankuasa Amanah Nasional dan Pengerusi Biro Pertanian & Pembangunan Luar Bandar Amanah Nasional pada 30 okt 2020 yang lalu.
Pemakluman ini telah saya sampaikan kepada YB Tuan Hj Mohamad Sabu selaku Presiden parti pada tarikh yang sama.
Hari ini, jumaat 18 dis 2020, saya umumkan secara resmi bagi mengelak prasangka dan tanda tanya khususnya menjelang Konvensyen Amanah Nasional yang dijadualkan pada 26-27 dis ini di Melaka.
Saya mula terlibat dalam politik sejak tahun 1986. Terlibat dengan PAS dan kini Parti Amanah Negara di era pemerintan BN, PH dan PN. Suka duka, susah senang dan mehnah dalam perjuangan selama 34 tahun; banyak pengalaman yang dirasai dan pengajaran berguna sebagai muhasabah diri.
Saya berhasrat untuk memberi tumpuan penuh kepada beberapa Ngo yang saya dan rakan rakan tubuhkan. Antaranya Majlis Permuafakatan Ngo Felda(MPNF), Pertubuhan Gerak Tani Negeri Johor dan Ngo Malaysia Baru.
Selaku anak peneroka Felda yang dibesarkan dalam persekitaran Felda yang penuh warna warni, saya menerima banyak pendedahan dan berinteraksi dengan banyak pihak. Ia menguji prinsip dan intergriti kita; antara kepentingan peribadi atau peneroka felda yang kerap kali menjadi mangsa ketidak adilan.
Selama setahun empat bulan sebagai Pengerusi Lembaga Pertubuhan Peladang, saya terhutang budi khususnya kepada YB Datuk Seri Salahudin Ayub yang memilih saya menggalas amanah di agensi terbesar dalam Kementerian Pertanian & Industri Asas Tani(MOA) dan menimba banyak pengalaman meskipun dalam tempoh yang singkat. Ia mendorong saya menubuhkan Ngo Pertubuhan Gerak Tani sebagai kesinambungan membina networking para usahawan tani di seluruh negara. Saya mensasarkan 2 tahun bagi Ngo ini memaksimumkan usaha membantu para usahawan tani hingga ke peringkat eksport/antarabangsa.
Sebagai ahli politik yang telah bergelumang dari bawah; polemik dan pertembungan dalaman parti dan berdepan lawan politik yang berbagai sifatnya; kematangan dalam melihat masa hadapan negara adalah amat penting.
Sudah sampai masanya politik baharu@konsolidasi yang merentasi politik kepartian dapat dijayakan.
Meskipun kita berbeza pandangan dan idealogi politik dari sistem demokrasi berparlimen,keutamaannya adalah keselesaan@kebahagiaan hidup rakyat. Political will melalui kemahuan yang kuat untuk mengubah nasib rakyat mesti diserlahkan. Bukan hanya retorik dan saling berebut kuasa yang tiada kesudahannya.
Inilah Malaysia Baru yang saya yakin diimpikan dan menjadi harapan seluruh rakyat Malaysia .
Melalui Ngo, konsep semak dan imbang dapat diamalkan secara lebih terbuka. Ia menjadi kuasa ke tiga yang sentiasa memberi input kepada dasar dasar kerajaan dan saling bekerjasama dengan berbagai pihak.
Terima kasih atas kepercayaan parti selama ini dan mohon maaf atas kesilapan dan kelemahan sepanjang memegang jawatan.
Datuk Mazlan Aliman
18 dis 2020

4

1

vote
Article Rating
Kongsikan artikel ini


PKR LEBIH JADI REBUTAN JIKA SENDIRIAN, TAPI PH PLUS TANPA PKR, TAK MUNGKIN MAMPU KE MANA2 WALAU ADA MAHATHIR BERSAMANYA

Dalam PRU15 akan datang yang mungkin tarikhnya sebelum pertengahan tahun depan, keadaan yang besar kemungkinan akan berlaku adalah pertandingan tiga penjuru antara BN, PN dan PH.
Melihat keghairahan UMNO untuk kembali berkuasa serta penolakan majoriti bahagian-bahagiannya ternadap kerjasama dengan Bersatu, kompromi pembahagian kerusi antara dua parti Melayu itu hampir mustahil mencapai kata sepakat.
Lebih-lebih lagi UMNO tetap bekeras enggan melepaskan sebarang kerusi yang dimenanginya pada PRU14 lalu, termasuk yang dibawa lari oleh bekas pemimpinnya untuk melompat mengejar nikmat ke lubuk Bersatu.
Dengan itu, hubungan UMNO dengan Bersatu dan kedudukan BN dalam PN dijangka akan berakhir sebaik saja Parlimen dibubarkan.
UMNO dipercayai bertanding menggunakan tiket BN, manakala Bersatu dengan disokong Pas akan menggunakan lambang PN serta akan berlaku pertembungan sesama sendiri.
Mengikut kiraan matematik mudah, dalam pertandingan tiga penjuru itu nanti, peluang serta harapan PH untuk menang banyak kerusi dan kembali berkuasa adalah lebih cerah berbanding PN mahupun BN.
Maka itu, tidak sukar untuk memahami mengapa Pejuang dan Warisan ingin kembali kepada idea diwujudkan gabungan besar dan perlunya PH Plus dijenamakan semula.
Tujuannya tidak lain ialah untuk mereka menumpang kekuatan PH untuk menjadi kerajaan semula, di samping kekal dengan agenda lama menolak kemaraan Anwar Ibrahim.
Bersama Mohamad Sabu dan Lim Guan Eng yang semalam mengeluarkan kenyataan media menggesa dibentuk gabungan besar semua parti pembangkang dan diwujudkan semula PH Plus, mereka ini nyata sudah sehati sejiwa dengan Tun Mahathir Mohamad dan Shafie Apdal.
Tidak mustahil sebenarnya sejak kebelakangan ini Mohamad Sabu dan Guan Eng bukan saja setakat bermain mata dengan Tun Mahathir dan Shafie, malah selalu berjumpa atau “berdinner” secara rahsia.
Jika tidak, takkanlah nada berkaitan idea gabungan besar, PH perlu menukar pemimpinnya, pembangkang harus bersatu semula dan PH Plus mesti dihidupkan kembali, semuanya nampak tersusun dan mengikut tempo yang begitu teratur.
Di sebalik itu, Tun Mahathir yang difahami mahu dinobatkan menerajui gabungan baru pembangkang kekal berdiam diri, seolah-olah suci dan tidak terlibat apa-apa dalam usaha menghidupkan PH Plus itu.
Sebagaimana Muhyiddin Yassin sebelum ini dianggap pengkhianat kerana membawa keluar
Bersatu daripada PH dan menjadikan gabungan itu berpecah dan akhirnya tumbang sebagai kerajaan, tindakan Mohamad Sabu dan Guan Eng melontarkan idea penyatuan pembangkang melalui PH Plus dengan tujuan membawa masuk Tun Mahathir dan Shafie juga tidak kurang ada ciri-ciri khianatnya.
Sebelum Muhyiddin bertindak khianat, Tun Mahathirlah yang lebih dulu menjadi pengkhianat dengan merosakkan nama PH sebagai kerajaan dengan mengatakan manifesto bukan kitab suci, mengkhiati janji peralihan kuasa dan kemudian cuba menukar sokongan yang diperolehinya kepada pembentukan kerajaan perpaduan, manakala Shafie tidak pernah bersetuju untuk menerima Anwar sebagai pengganti atau calon Perdana Menteri.
Pelik sungguh, kenapa Amanah dan DAP ingin membawa kembali pengkhianat ke dalam PH, sedangkan kerana sikap khianat Tun Mahathir itulah mereka hilang keseronokan berjawatan menteri.
Lalu, apa pilihan terbaik buat Anwar dan PKR jika Mohamad Sabu dan Guan Eng tetap berkeras ingin membawa semula Tun Mahathir dan Shafie ke dalam gabungan besar pembangkang atas nama PH Plus?
Harus disedari bahawa PH dan PKR amat sinonim di mana PKR adalah PH dan PH adalah PKR, tanpa PKR, PH boleh dikata tidak mampu ke mana-mana.
Kiranya Mohamad Sabu dan Guan Eng sudah lupa kepada asas tersebut atau tidak lagi mahu mengenang sumbangan Anwar mewujud dan mengukuhkan kedudukan PH – bermula daripada Barisan Alternatif, Pakatan Rakyat dan sekarang Pakatan Harapan – PKR sebaiknya memilih untuk jalan sendiri sama ada mereka keluar PH atau Amanah dan DAP yang keluar daripada gabungan tersebut.
Sebagai parti berbilang kaum yang ada sejarah dan dikenali rakyat, malah logonya pernah menang pada PRU14 lalu, masa depan PKR tidak akan mati jika memilih bersenditian.
Sebaliknya, Amanah dan DAP kalau kekal bersama PH yang tanpa PKR di dalamnya atau mereka keluar PH, kalau pun tidak mati, pasti tidak mampu menang sebanyak kerusi yang ada sekarang.
Lebih jauh daripada itu, bergabung atas nama apa sekali pun – Amanah, DAP, Pejuang, Warisan dan lain-lain parti pembangkang tetapi tanpa PKR di dalamnya – percayalah, masa depannya juga tidak akan ke mana.
Di dalam gabungan pembangkang, baik PH atau PH Plus – keberadaan PKR adalah tunjang kekuatan yang kedua-duanya saling melengkapi dan memerlukan.
Di samping itu, selain bersendirian adalah lebih baik buat PKR dan dalam masa yang sama dapat mengajar Amanah dan DAP erti persahabatan serta setiakawan, keputusan PKR untuk bersendirian juga lebih meletakkannya sebagai rebutan.
Dengan tidak lagi ada DAP bersamanya serta kedudukannya sebagai parti campuran, BN dan PN pasti saja amat mendambakan untuk PKR bersama mereka.
Bagi UMNO dan BN, dengan keadaan MCA dan MIC yang tidak berfungsi, berpakat dengan PKR adalah pilihan yang tepat untuk menutup kelompongan atau kegagalan parti Cina dan India itu.
Begitu juga dengan PN, dengan ahlinya hanya Bersatu, Pas serta dua parti Sabah, Star dan SAPP, bekerjasama dengan PKR tentu saja menyumbang banyak manfaat dalam mengisi kekosongan untuk memenangi kerusi bandar dan separa bandar.
Kata mudahnya, kalau Amanah dan DAP lebih mahu menjulang Pejuang dan Warisan, silakanlah kerana di luar lingkungan PH atau PH Plus, masa depan PKR bukan saja kekal cerah, malah lebih menjadi rebutan oleh BN dan PN.
Tetapi, dengan meninggalkan Anwar dan PKR serta memilih bersama Tun Mahathir dan Shafie, di mana agaknya masa depan Mohamad Sabu dan rakan-rakan Amanahnya, begitu juga dengan Guan Eng serta DAPnya?
(Shahbudindotcom 18/12/2020)

1

1

vote
Article Rating
Kongsikan artikel ini


KALIAN INI BAGAIMANA…?

Kau kata Anwar sudah tua…
Lalu Mahathir itu yg hampir 100 thn usianya…
Masih muda ?
Kau kata Anwar tidak berjaya menjadi ketua
Tak sampai 10 bulan dia mengetuainya
Sdgkan org tua itu 22 bulan berkuasa
Dia sendiri menjatuhkan kerajaannya sendiri..gila
Kau pilih Syafie Apdal… kenapa?
Syafie berjaya… dia pun gagal?
Di Sabah dia kata tolak parti Malaya…
Lalu kalian ini bagaimana…?
Kau suruh Anwar buktikan nombor
Anwar siang malam kerja cari nombor
Anwar kata dia ada nombor
Kalian kenakan syarat… tidak mahu UMNO?
Kalian kata parti kami tidak mahu UMNO
Di Perak kamu kata boleh bekerjasama dgn UMNO
Cakap kalian tak ubah seperti parti lama
Berubah dalil mengikut selera
Anwar gila jawatan atau kalian yg gila
Kalian beri dalil perlu pimpinan baru
Tapi Mat Sabu, Salahuddin muka2 pencen juga
Kenapa tidak ubah diri sendiri
Baru minta org lain lakukan
Cakap tak serupa bikin
Kalian kata Anwar hentikan mengejar bayang2
Tapi kalian kejar si tua hampir 100 tahun?
Itu bukan bayang2…itu khayalan
Menyuruh 73 berhenti tapi mahu mengangkat 96
Kalian sudah dirasuk apa?
Kalian kata Anwar gagal cari nombor
Tapi kalian tidak pernah kata Mahathir gagal
Kalian tidak pernah paksa Syafie mencari nombor
Gila ada pelbagai jenis gila…
Tapi ini org Melayu panggil gila babi
Kau perdagangkan Anwar
Hingga kalian ada menjadi Menteri Besar
Menjadi Menteri walaupun hanya SPM saja
Sdgkan kalian terpukau dgn jawatan
Duduk enak di kerusi empuk dgn driver
Anwar sendirian di dlm penjara…
Ketika keluarga Anwar dihujani air mata
Sedangkan kalian sekeluarga bergembira
Siapa sangka belajar tak habis jadi Menteri
Umpama mimpi menjadi realiti
Bila seronok dgn jawatan
Sampai kalian dibutakan kuasa
Siapa pengkhianat siapa kwn setia
Malah kalian menjadi lidah kpd pengkhianat
Kalian ini bagaimana?
Lebih baik berkawan dgn musuh
Daripada berkawan dgn pengkhianat
Dia mengkhinati jawatan yg buat kalian jadi gila
Lebih dasyat mengkhianati harapan jutaan rakyat
Kalian mahu gabungkan parti
Bukan perkuatkan parti
Kalian akn hilang separuh pengundi
Kalian ini sudah kenapa?
Kalian tuduh…teruk sungguh pentaksub Anwar
Lebih baik taksub kpd org yg sanggup dipenjarakan
Demi membela nasib rakyat
Daripada taksub dgn org yg mengkhianati rakyat
Dan pentaksub2 kpd pengkhianat
Sudah sudah lah mendengar kata org tua itu
Yg tidak pernah puas mengejar dunia
Dgr kata2 indah ini dan fahami erti yg tersirat
‘Pak tua menangis sendiri
Mengenangkan nasib diri
Walaupun puas mencari
Namun belum ketemui
Cik Buyung riang selalu
Damai dan senang hati
Walaupun tak berusaha
Dia ketemui
Dia ketemui
Apa dicari
Alam yang membawa cerita
Pancaindera yang memang lemah
Mudah terkeliru…..’
Buat kalian fahamilah…
Pancaindera mu mudah tertipu
Mudah juga terkeliru
Sudah sudah lah jgn lagi aku bertanya
Kalian ini bagaimana?
( Ilham dari Gus Mus )

4.1

18

votes
Article Rating
Kongsikan artikel ini


MEMBESARKAN PH LEBIH PENTING DARIPADA GABUNGAN BESAR, PARTI KECIL MESTI TERIMA KEPIMPINAN ANWAR

Melontarkan idea pembentukan gabungan besar pembangkang pada hakikatnya bukanlah suatu kesalahan, malah cukup baik dalam usaha PH mengejar cita-cita untuk menjadi kerajaan semula.
Ini kerana politik ialah permainan nombor dan bagi tujuan itu, semua orang akan mencari jumlah yang lebih besar berbanding lawannya.
Tetapi, dalam konteks di negara ini, PH sudah pun ada sebagai pembangkang yang mampu memainkan peranannya, bukan saja untuk “semak dan imbang’, malah juga untuk mengambil alih kerajaan.
Untuk itu, apa yang diperlukan hanyalah membesarkan lagi PH yang sudah sedia ada, bukannya membentuk gabungan besar yang lain yang bermaksud kedudukan PH perlu diruntuhkan.
Parti-parti yang belum menyertai PH seharusnya dibwa menyertai gabungan itu dan menerima kepimpinan Anwar Ibrahim yang sudah dipersetujui sebagai penerajunya.
Tiada PH Plus atau nama-nama lain diperlukan lagi, sebaliknya PH yang sedia ada sudah mencukupi.
Adalah janggal dan tidak masuk akal jika parti baru yang mahu menyertai PH meletakkan syarat kepimpinan gabungan itu mesti ditukar bersekali dengan kemasukan mereka.
Lebih tidak masuk akal lagi kiranya ada parti baru itu berkehendakan mereka pula mengetuai PH setelah menyertainya.
Begitu juga, turut tidak masuk akal jika ada parti dalam PH sendiri yang ingin membawa parti lain di luar PH menyertai PH, tetapi memberi gambaran kedudukan Anwar sebagai Pengerusi PH perlu digantikan.
Dalam hal ini, jangan lupa, selain Anwar sudah sedia memimpin PH, PKR yang diwakilinya juga mempunyai 38 kerusi Parlimen di dalamnya.
Susah derita Anwar mengumpul kekuatan pembangkang sehingga hari ini dan pernah berjaya menjadi kerajaan di pusat dan beberapa negeri, kalau mahu diimbas dan diceritakan, tentulah lagi panjang huraiannya.
Berbanding dengan Pejuang yang hanya ada 4 Ahli Parlimen dan Warisan sekadar punya 9 Ahli Parlimen (seorang meninggal dunia dan masih menunggu tarikh PRK Batu Sapi ditetapkan), kedudukan Anwar yang mewakili PKR menerajui PH seharusnya tidak dipertikaikan.
Apakah DAP dan Amanah setuju jika ada pemimpin baru yang ingin menyertai parti mereka, tetapi terus meminta diberikan jawatan Setiausaha Agung dan Presiden?
Apa yang seharusnya DAP dan Amanah lakukan, jika jujur dan ikhlas terhadap aspirasi perjuangan PH, mereka semestinya mempertahankan kepimpinan PH sedia ada.
Mana-mana ahli baru memang digalakkan menyertai PH demi tujuan membesarkan lagi gabungan itu, tetapi mereka mesti menerima kepimpinan Anwar.
DAP dan Amanah seharusnya memainkan peranan meyakinkan mana-mana parti yang ingin menyertai PH agar menerima kepimpinan Anwar, bukan memperlihatkan kecondongan memilih pemimpin parti baru untuk menerajui PH.
Anwar sebagai Pengerusi PH adalah mewakili institusi PH itu sendiri.
Dalam konteks Tun Mahathir Mohamad dan Shafie Apdal, harus jangan lupa, selain kedua parti itu lebih kecil, Pejuang belum lagi diluluskan pendaftarannya, manakala Warisan baru saja ditumbangkan daripada menerajui Sabah.
Maka, daripada akal mana yang memberi logik mereka itu lebih layak daripada Anwar untuk mengambil alih terajui PH atau memimpin gabungan besar PH Plus?
Selain itu, jangan dilupakan juga tentang silap mata Tun Mahathir yang sebenarnya telah meruntuhkan PH sebagai kerajaan sebelum ini semata-mata ingin terus berkuasa tanpa terikat dengan janji peralihan kuasa kepada Anwar yang dipersetujunya sendiri sebelum beroleh kuasa.
Mujur Tuhan tidak merestui idea kerajaan perpaduan yang ingin dibinanya itu, di mana beliau sendiri turut jatuh tersembam akhirnya.
Sudah gilakah kita sampai beliau dengan kecurangannya yang nyata itu mahu diambil semula sebagai ketua?
Namun, sebagaimana disebut awal tadi, politik ini adalah permainan angka dan membesarkan PH bagi tujuan kemantapan bersaing bukanlah suatu kesalahan.
Tapi, baik Pejuang atau Warisan, mereka mesti akur dengan kedudukan Anwar dan PKR yang lebih mantap dan kukuh dalam PH sekarang dan untuk itu, harus menerima kepimpinan beliau selaku Pengerusi PH tanpa sebarang syarat.
Jika enggan, silalah kekal bersendirian dengan 4 dan 9 kerusi Parlimen sedia ada sekarang serta tunggulah ke mana nasib masing-masing bakal dibawa arus dalam PRU15 akan datang nanti.
(Shahbudindotcom 19/12/2020)

4.7

7

votes
Article Rating
Kongsikan artikel ini


JANGAN BUANG MASA, CUKUPLAH SEKALI SAJA PH BEKERJASAMA DENGAN MAHATHIR

Bagi mereka yang mengikuti dan faham perjalanan politik Tun Mahathir Mohamad, rata-rata dapat merasakan perseteruannya dengan Anwar Ibrahim hanya akan berakhir apabila nyawa terpisah daripada jasadnya.
Selagi bernyawa, beliau dipercayai akan terus bermusuh, sedaya upaya menyekat atau setidak-tidaknya mengganggu kemaraan politik Presiden PKR itu.
Di sebalik Anwar diketahui memang sudah lama memaafkan Tun Mahathir, malah sedia menyambut huluran tangan bekas Perdana Menteri itu untuk berbaik dan seterusnya bekerjasama menjelang PRU 2018 lalu, hubungan baik mereka ternyata tidak bertahan lama.
Sebaik berkuasa semula, bibit-bibit ke arah “mengencing” Anwar sudah mula terlihat daripada gerak-geri, tingkah laku dan nadanya bersuara..
Tidak perlu dihuraikan panjang lebar bagaimana segalanya itu berlaku, tetapi yang nyata bukan daripada Anwar ia berpunca.
Mengimbas sebelum itu, selepas bersara pada 2003 dan kemudian keluar daripada persaraan untuk menjatuhkan Tun Abdullah Ahmad Badawi, meskipun ada permintaan agar beliau kembali semula ke dunia politik, Tun Mahathir dengan tegas menolak gesaan tersebut.
Alasannya, beliau sudah menjadi Perdana Menteri selama 22 tahun lamanya.
Begitu juga, ketika pentadbiran Najib Razak yang ditonjolkannya untuk menggantikan Tun Abdullah mula bermasalah, khususnya berkaitan karenah Rosmah Mansor, pembaziran, suka bermewah, merebaknya budaya “cash is king” dan seterusnya skandal 1MDB, di sebalik beliau mula melakukan serangan dan kritikan, Tun Mahathir tetap menolak gesaan untuk bertanding semula.
Beberapa kali permintaan itu diajukan kepadanya, tetapi jawapannya tetap sama iaitu beliau telah menjadi Perdana Menteri selama 22 sebelum itu.
Hanya apabila skandal 1MDB semakin meresahkan rakyat, Najib semakin ditolak dan terlihat kemungkinan PH ada peluang meraih kemenangan, barulah beliau memulakan langkah berubahnya.
Bermula dengan Deklarasi Rakyat, mendekati pemimpin-pemimpin PH, bertemu Anwar di mahkamah, menubuhkan Bersatu, menawarkan diri mengetuai PH, bertanding dalam PRU15 dan menuntut perlunya Bersatu diberi kerusi majoriti untuk ditandingi.
Walaupun mungkin berubahnya perdirian beliau itu kerana ingin menjatuhkan Najib, tetapi ia juga tentu disebabkan untuk menghalang kemaraan Anwar.
Tun Mahathir tidak mustahil dapat merasakan peluang PH untuk menang PRU14 sangat cerah kerana penolakan rakyat terhadap Najib atas isu 1MDB amat besar, maka jika beliau tidak berada dalam PH, ia pasti kemudiannya akan memberi laluan mudah untuk Anwar dilantik sebagai Perdana Menteri.
Selepas memegang jawatan Perdana Menteri, walau bersetuju dengan janji peralihan kuasa, nyata Tun Mahathir mula berdolak-dalik mengenainya, mula memecah-belahkan PKR melalui Azmin Ali, melemahkan PH secara halus dengan antaranya enggan menunaikan beberapa janji manifesto pilihanraya, membawa kumpulan penentang Anwar dalam UMNO untuk menyertai Bersatu dan macam-macam lagi.
Semuanya itu dilakukan dengan hanya satu tujuan – untuk menyekat Anwar menjadi Perdana Menteri.
Tindakan Tun Mahathir meletak jawatan tanpa berunding dengan PH adalah strateginya untuk kembali berkuasa tanpa terikat lagi dengan janji peralihan kuasa kepada Anwar.
Walhal, sebelum Langkah Sheraton itu, bukan saja semua gerakan mengumpul sokongan untuk beliau terus menjadi Perdana Menteri melalui pembentukan kerajaan baru adalah dengan restu dan lampu hijaunya, malah pada petang hari Langkah Sheraton itu diadakan juga semua pemimpin parti yang menyokongnya mengadakan perjumpaan di kediamannya.
Tun Mahathir setuju dengan semua gerakan itu kerana ia bertujuan mengekalkannya sebagai Perdana Menteri sambil Anwar tidak lagi menjadi penggantinya.
Selepas meletak jawatan dan dilantik sebagai Perdana Menteri interim, beliau terus tampil dengan idea kerajaan perpaduan yang akan menjadikannya memiliki kuasa tanpa had dan berjaya mengenepikan Anwar sebagai penggantinya.
Mujur idea kerajaan perpaduan itu ditolak UMNO dan Pas kerana ia akan melibatkan DAP sama.
Selepas kegagalan itu, beliau terus cuba bersaing untuk menjadi Perdana Menteri, meski dalam tembual semua Ahli-Ahli Parlimen dengan Agong, beliau hanya mampu memperolehi undi paling sedikit sekali.
Bagi undian kali ketiga selepas itu, beliau terus mahu menjadi Perdana Menteri lagi dan meskipun Anwar sedia beralah dengan memberi sokongan kepadanya, Tun Mahathir tetap enggan melatakkan Anwar sebagai calon Timbalan Perdana Menteri.
Lihat, betapa pendendam dan busuk hatinya.
Begitu pun, semuanya sudah terlambat apabila Muhyiddin Yassin akhirnya, dengan disokong UMNO dan Pas, lebih dulu diyakini oleh Istana Negara untuk dilantik sebagai Perdana Menteri.
Dalam beberapa cubaan untuk blok pembangkang mengembalikan mandat rakyat seterusnya, Tun Mahathir kemudiannya tetap berkeras untuk dirinya dilantik semula sebagai Perdana Menteri.
Apabila namanya tidak dipersetujui dan beberapa rundingan dengan PH menemui kegagalan,!beliau selepas itu menonjolkan nama Shafie Apdal pula.
Maknanya, nama untuk memberi laluan dan menyokong Anwar sebagai calon Perdana Menteri tidak sama sekali akan dilakukan oleh Tun Mahathir.
Kemudian, apabila setiap kali Anwar cuba berusaha untuk mengambil alih kuasa, pasti ada saja gerakan dan gangguan yang cuba dilakukannya, terakhir sehari sebelum pengundian bacaan kali ketiga Belanjawan 2021 baru-baru ini di mana Tun Mahathir tampil dengan Tengku Razaleigh Hamzah menawarkan diri untuk memimpin negara secara percuma dan tanpa gaji.
Sekarang ini, di sebalik Anwar dipercayai akan terus berusaha mengembalikan mandat rakyat berdasarkan keyakinan PH terhadapnya, tiba-tiba muncul pula suatu gerakan lain ke arah mewujudkan semula PH Plus, perlunya dibentuk gabungan besar pembangkang, tetapi diselitkan syarat PH harus menukar penerajunya.
Tidak lain, semua ini adalah agenda untuk membawa semula Tun Mahathir menerajui blok pembangkang dan sekali lagi tujuan lainnya ialah bagi mengenepikan Anwar.
Dengan kemelut PN dan MN, UMNO dan Bersayu yang terus berpanjangan di mana pembahagian kerusi bakal menjadi masalah besar, pertandingan tiga penjuru – BN, PH dan PN – dalam PRU akan datang adalah sukar dielakkan.
Dalam hal ini, Tun Mahathir sedar peluang PH menang pilihanraya adalah cerah, kalau pun tidak secara bersendirian, mungkin dengan mewujudkan kerajaan campuran selepas itu.
Dalam erti kata lain, peluang Anwar untuk menjadi Perdana Menteri tetap ada dan terbuka.
Sebab itu, selain sebelum ini pernah menyatakan tidak mahu bertanding lagi dalam PRU akan datang, namun kemudian menarik balik keputusan itu, Tun Mahathir kini tidak lagi pernah menyebut soal persaraannya.
Disebabkan Anwar masih ada, beliau seolah-olah sudah lupa untuk bersara.
Percayalah, Tun Mahathir tidak akan berhenti berpolitik selagi Anwar ada, lebih-lebih jika ruang untuk Pengerusi PH itu menjadi Perdana Menteri sentiasa terbuka.
Harus juga jangan lupa, dalam sidang media bersama Ku Li baru-baru ini, Tun Mahathir turut menyatakan dirinya tidak perlu tunduk dan taat kepada Anwar, meskipun beliau berada di blok pembangkang.
Soalnya, adakah pihak tertentu dalam PH sendiri sekarang sudah buta, kalau pun tidak “gila”, sehingga mahu membuang masa bekerjasama semula dengan seseorang yang mempunyai ciri khianat dan dendam paling dahsyat seperti Itu?
Bukankah lebih baik dibiarkan beliau mereput begitu saja?
(Shahbudindotcom 20/12/2020)

4.7

13

votes
Article Rating
Kongsikan artikel ini


‘KITA BERSAMA ANWAR BUKAN KERANA NAMANYA, TAPI SEBAB AGENDA BESAR YANG DIPERTAHANKANNYA’

1. AMANAH menegaskan sejak awal lagi, perjuangan bukan tentang wala’ kepada individu. Kesetiaan adalah kepada gagasan , ide dan komitmen perjuangan. Saya yakin semua pimpinan tertinggi AMANAH meyakini bahawa pemimpin boleh datang dan pergi tetapi prinsip perjuangan akan kekal dipertahankan.
2. Kebersamaan AMANAH dalam kesepakatan politik dengan PKR dan DAP adalah untuk mempertahankan agenda Reform dan ISLAH walaupun dalam banyak keadaan ia ‘merugikan’ AMANAH dari sudut sentimen dan emosi awam. AMANAH kekal menolak isu perkauman sempit dan jalur agama yang kasar dan keras dengan menegaskan prinsip Rahmatan Lil Alamin (RLA) sebagai ‘uncompromising principle’ (prinsip yang tidak boleh dikompromi) yang diimaninya.
3. Semasa menjadi kerajaan bermandatkan rakyat, dasar RLA berjaya dibawa sebagai dasar pentadbiran Islam yang diluluskan oleh Majlis Raja-Raja dan diperakui oleh Kabinet pada 25 Okt 2019. Ramai pihak mempolitikkan hasrat ini dengan fitnah dan tohmahan terhadap usaha murni ini.
4. Dasar RLA turut didokong oleh PKR dan DAP semasa dan selepas menjadi kerajaan. Konsep ISLAH dan ketegasan menolak perkauman sempit dari PKR dan DAP menyatukan kesatuan agenda PH dan mengikat komitmen setiap kepimpinan parti teras PH.
5. Sesiapa sahaja yang memimpin PH perlu ada komitmen tidak berbelah bagi kepada agenda besar pemulihan secara institusi (instituitional reform). DSAI telah memimpin agenda besar ini dan tetap istiqamah mempertahankan prinsip reform bersama Yb Mohammad Bin Sabu dan Yb Lim Guan Eng. Semasa Tun Mahathir mempengerusikan PH, ramai dari parti beliau sendiri iaitu BERSATU gagal memahami agenda besar ini dan hasilnya adalah pembelotan. Pembelotan mereka adalah kepada agenda besar dan kepada erti kesetiaan yang dikhianati. Mereka yang memilih untuk khianat bukan kita yang menghalau mereka!
6. DSAI kembali memimpin dan terbukti kesetiaan Presiden AMANAH dan Setiausaha Agung DAP telah mengukuhkan semangat agenda besar yang dibina sejak 1998 lagi. Pada saat agenda besar ini diuji, kekuatan kesetiaan di kalangan pemimpin besar kita adalah segala-galanya yang diperlukan oleh kita. Biarlah hendaknya jikalau nak berkawan dengan sesiapa pun dirunding dan dirujuk sesama kita dulu. Bukan kerana cemburu tetapi kerana nak menguji apakah mereka bersama kita dalam agenda besar yang pernah disabotaj oleh kawan sendiri semasa kita menjadi kerajaan dahulu.
7. Masa ini bukan untuk memberi tekanan, masa ini adalah untuk menyokong, membantu berganding bahu sehingga keputusan bersama sampai di penghujungnya. Saya yakin kita bersama kepimpinan DSAI di dalam keluarga besar ini bukan kerana namanya Anwar Ibrahim tetapi kita bersama kerana AGENDA BESAR yang beliau pertahankan, dipenjara kerananya dan menderita kerana beriltizam dengannya.
8. AMANAH lebih selesa dan yakin bahawa dasar RLA yang diusahakan seiring dengan agenda REFORM/ISLAH yang telah diinstitusikan perjuangannya sejak sekian lama dan terbukti kental cita-cita ini dibawah DSAI, Muhamad Bin Sabu dan Lim Guan Eng. Ahli setiap parti harus jelas perjalanan ini dan tak perlu tergesa-gesa menekan kepimpinan parti masing-masing dengan meletakkan tarikh dan usaha tertentu sebagai tanda kegagalan.
Akhirnya saya ingin berpesan kepada semua ahli parti teras PH bahawa : “Sesungguhnya jalan kita panjang, pacakkan layar yang kuat, cukupkan bekalan, kemudilah dengan cekap dan yakinlah perjalanan kita akan sampai jua ke destinasinya!
DS Dr Mujahid Yusof Rawa
Ahli Parlimen Parit Buntar
Naib Presiden AMANAH
20 Disember 2020.

4.3

10

votes
Article Rating
Kongsikan artikel ini


BERSATU, PARTI TAK CUKUP KERUSI….

Sebagai parti yang mengetuai kerajaan dan Presidennya, Muhyiddin Yassin memegang jawatan Perdana Menteri, keadaan Bersatu pada ketika ini boleh dikira sangat malang.
Ini kerana Bersatu bukan saja tidak berada dalam kedudukan boleh menentukan jumlah kerusi yang munasabah untuk ditandingi dalam PRU mendatang, malah berapa kerusi yang bakal ditandinginya juga sangat bergantung kepada belas kasihan parti lain, terutamanya UMNO dan Pas.
Berbeza dengan UMNO, parti itu sehingga ini sudah pun mencapai kata sepakat dengan Pas untuk masing-masing mengekalkan 55 dan 18 kerusi Parlimen yang dimenangi mereka pada PRU14 lalu.
Setiausaha Agung BN, Annuar Musa minggu lalu berkata, berdasarkan persetujuan awal itu, UMNO tidak akan bertanding di kerusi di mana dipersetuju Pas akan bertanding dan begitu juga sebaliknya.
“Kita juga setuju bahawa 18 kerusi PAS tidak akan ditandingi UMNO dan kawasan yang kedua-dua parti gagal pertahankan, jika undi UMNO lebih, maka UMNO bertanding dan PAS tidak akan bertanding, begitu juga dengan PAS, jika undi mereka lebih, maka UMNO tidak akan bertanding.
“Perbincangan antara BN dan Perikatan Nasional atau PN pula akan menyusul kemudian,” katanya lagi.
Dalam erti kata lain, perbincangan dengan Bersatu hanya akan berlaku di peringkat kedua iaitu selepas selesai pembahagian kerusi antara UMNO dengan Pas.
Keadaan ini benar-benar menunjukkan UMNO mengotakan kata-katanya bahawa kerjasamanya dengan Bersatu dalam kerajaan PN hanyalah sehingga Parlimen dibubarkan saia.
Selebihnya, hanya Pas rakan kerjasama UMNO.
Pembahagian kerusi ini memperlihatkan UMNO ingin kembali dominan dan Bersatu harus jadi “peminta sedekah” kepadanya.
Kalau sanggup terima kerusi lebihan UMNO itu, terimalah tapi kalau tidak, mungkin terpaksalah Bersatu memilih jalan sendiri.
Dalam perkembangan terbaru pula, Annuar berkata, kedudukan BN sebagai parti yang mempunyai kerusi terbanyak dalam kerajaan PN perlu dihormati ketika rundingan pengagihan kerusi diadakan.
Beliau berkata, pihaknya sentiasa bersikap terbuka dan bertanggungjawab terhadap sebarang rundingan berhubung isu agihan itu, selagi prinsip perjuangannya dihormati.
“Kita mahu parti-parti dalam PN hormat kedudukan kita sebagai sebuah parti yang bukan sahaja lama, tapi juga besar dan memberikan kita peranan yang bersesuaian dengan kedudukan kita,” tambahnya.
Mengambil kira semua keadaan ini, berapakah agaknya kerusi yang bakal diperolehi oleh Bersatu?
Daripada 55 kerusi yang dimenangi BN pada PRU14 lalu yang mana setakat ini UMNO dan Pas setuju ia diperuntukkan kepada BN, di dalamnya juga terdapat 16 kerusi yang sudah berpindah kepada Bersatu.
Mereka itu adalah Geng Hamzah Zainuddin dan kumpulan Ahli Parlimen daripada Sabah yang melompat menyertai Bersatu selepas PRU lalu.
Satu kerusi lagi iaitu Labuan, Ahli Parlimennya telah melompat menyertai Warisan.
Oleh kerana UMNO nampaknya bertegas mahu semua kerusi itu dikembalikan semula kepada BN dan ia pula disokong dan dipersetujui oleh Pas, di manakah sebenarnya pelompat-pelompat UMNO yang menyertai Bersatu itu mahu bertanding kelak?
Apakah UMNO sedia berkompromi jika dipujuk oleh Muhyiddin?
Bagaimana jika UMNO enggan bertolak ansur walau seinci pun daripada menyerahkan kerusi-kerusi tersebut?
Apakah akhirnya akan berlaku pertandingan tiga penjuru di 17 kerusi itu?
Selain mungkin hanya 13 kerusi yang dimenangi Bersatu pada PRU lalu akan dikekalkan kepada parti itu, apakah kerusi-kerusi lain yang akan diserahkan kepada Bersatu adalah terhad kepada kerusi-kerusi yang UMNO dan Pas kalah kepada PH saja?
Tetapi, dengan kerusi-kerusi tersebut saja yang bakal ditandingi Bersatu, berapakah jumlah yang boleh Bersatu menangi dan akhirnya dalam keadaan itu mampukah Muhyiddin mempertahankan kedudukannya sebagai Perdana Menteri?
Dalam hubungan ini, apakah Pas sedia memainkan peranannya membantu Bersatu memperolehi banyak kerusi atau sediakah parti itu sendiri menyerahkan sebahagian kerusinya kepada Bersatu?
Selain 18 kerusi yang dimenanginya, sediakah Pas hanya bertanding sekitar 30 kerusi saja semata-mata untuk memberi laluan kepada Bersatu memperolehi lebih banyak kerusi?
Apa pun, realitinya berkongsi kerusi antara tiga parti Melayu – UMNO, Pas dan Bersatu- bukanlah sesuatu yang mudah, apalagi dalam kedudukan UMNO sedia memiliki banyak kerusi, sementara Bersatu pula, walau memegang banyak kuasa, namun hanya penumpang saja.
Bersatu – malang sungguh nasibmu dan UMNO, rakanmu sendiri, lebih ingin “membunuh” daripada membantumu.
(Shahbudindotcom 21/12/2020)

4.3

9

votes
Article Rating
Kongsikan artikel ini


“GABUNGAN BESAR PH TIDAK BOLEH DIPIMPIN MAHATHIR”

Sejak akhir-akhir ini, ada desakan untuk mewujudkan “koalisi gergasi”, di kedua-dua belah pihak kerajaan dan pembangkang.
Di pihak pembangkang, ada tuntutan untuk menghidupkan kembali formula “PH Plus”.
Secara amnya, ini adalah koalisi yang melibatkan Pakatan Harapan – KEADILAN, DAP dan AMANAH – kembali bersama Tun Dr Mahathir Mohamad dan kemnya (partinya PEJUANG yang masih belum berdaftar), serta parti-parti lain seperti WARISAN dan MUDA (yang juga masih tidak berdaftar).
Ramai ahli atau penyokong PH – termasuk masyarakat sivil menganggap ini adalah idea yang baik.
Namun, adakah itu pandangan yang tepat?
Apa yang diperlukan untuk mewujudkan semula PH Plus?
Pada bulan Jun 2020, Dr Mahathir mengatakan kepada media:
“Saya ingin menjadi PM untuk ketiga kalinya untuk memperbetulkan korupsi pentadbiran Najib dan Muhyiddin… Saya akan berundur setelah enam bulan. Saya tidak akan menjadi PM lagi.”
Pada bulan Oktober 2020 juga, parti PEJUANG yang masih belum didaftarkan mencalonkannya untuk menjadi Perdana Menteri lagi.
Dalam sidang media 14 Disember baru-baru ini, sementara beliau dilaporkan berkata bahawa beliau “tidak ada cadangan” untuk menjadi calon Perdana Menteri, beliau mengatakan: “Jika kerajaan jatuh, maka akan ada menjadi keperluan untuk kerajaan baharu. Pada masa ini, kecuali jika kita mempunyai pilihan raya umum, satu-satunya cara untuk membentuk kerajaan baru adalah untuk 222 anggota Parlimen untuk mulai memilih kerajaan, mungkin bermula dengan perdana menteri … Dan kemudian untuk membentuk sebuah kerajaan yang berdedikasi untuk melayani rakyat. Saya harap ada cukup ahli Parlimen yang ingin melihat negara ini pulih dan maju seperti sebelumnya”.
Keadaan ini menunjukkan adanya “PH Plus” akan memberikan kita pilihan sama ada memilih kepemimpinan Dr Mahathir lagi, atau seseorang yang dapat diterima olehnya.
Seperti yang saya dan beberapa individu lain telah perkatakan sebelum ini, langkah ini bukan pilihan yang tepat – khususnya untuk KEADILAN.
Hakikatnya adalah Dr Mahathir telah membuktikan berulang kali bahawa beliau tidak bersedia dan tidak dapat menggerakkan reformasi yang sangat diperlukan oleh Malaysia, sama ada ekonomi, politik, atau sosial.
Keputusan bekerjasama dengan Mahathir dalam PH bukanlah keputusan yang mudah di kalangan pembangkang; ramai di antara mereka telah dizalimi ketika tempoh pertama Mahathir sebagai PM ketika beliau merosakkan institusi negara sementara golongan tauke bermaharajalela dan jurang kaya-miskin melebar; tetapi ini adalah keputusan yang dibuat PH untuk menumbangkan Najib Razak dan UMNO-BN pada PRU 2018.
Beliau mempunyai 22 bulan dan modal politik yang besaruntuk memperbaiki masalah negara – tetapi tidak dapat atau enggan berbuat demikian. Dan terbukti beliau berulang kali membelakangkan manifesto Buku Harapan. Sebahagian besar daripada manifesto itu dapat dicapai, tetapi komennya merosakkan kewibawaan PH dan menguatkan semula musuh kita.
Pada akhir pentadbirannya, beliau meletak jawatan tanpa berbincang dengan PH sebagai taktik memastikan beliau tidak perlu menyerahkan jawatan PM kepada Anwar sebagaimana dijanjikan. Sebaliknya, keseluruhan Kerajaan PH yang memenangi PRU 2018 membawa harapan rakyat telah tumbang.
Jelasnya, zaman beliau sudah berakhir untuk memimpin PH dan negara kita, terutama dengan cabaran baharu era Covid yang penuh mencabar ini.
Sekiranya parti-parti komponen PH masih mahu gabungan kita atau pakatan yang lebih besar menjadi entiti reformis — maka kita tidak boleh dipimpin oleh Dr Mahathir.
Prospek pembangkang yang berpecah akan memberi kesan yang buruk kepada banyak pihak.
Tetapi pokoknya, ini adalah isu khilafiyah (perbezaan pandangan) tentang bagaimana kita seharusnya mencorakkan masa depan Malaysia.
Tiada jaminan bahawa PH Plus adalah platform politik pilihan Dr Mahathir.
Dalam wawancara pada September 2020, beliau mengatakan: “Jika kita boleh memperoleh 30 kerusi sahaja pun, kita dalam kedudukan untuk menyertai salah satu (gabungan). Tetapi jika kita mahu sertai, kita mesti menekankan beberapa syarat. Jika mereka menerima syarat-syarat kita, maka kita akan turut serta.
Namun, untuk bersikap adil, cadangan “PH Plus” atau “Koalisi Gergasi” – seperti yang disusun sekarang – adalah masalah melangkaui isu Mahathir-Anwar.
Budaya politik Malaysia cenderung melihat koalisi sebagai koalisi pra-pilihan raya, bukannya koalisi pasca pilihan raya. Parti komponen setuju dengan manifesto yang sama, dengan kepimpinan (atau calon PM) yang sama dan dengan satu calon untuk setiap kerusi.
Tetapi adakah ini keadaan sebenar?
Mungkinkah kita begitu terbiasa dengan “model” Parti Perikatan dan BN sehingga kita tidak dapat memikirkan alternatif lain?
Sebagai respon, pembangkang pernah mengusahakan Barisan Sosialis (1950an-1960an), Gagasan Rakyat dan Angkatan Perpaduan Ummah (awal 1990an), Barisan Alternatif (1999-2008), Pakatan Rakyat (2008-2015), PH (ditubuhkan 2015) dan Gagasan Sejahtera (2018).
Tetapi harus diingat Parti Bansa Dayak Sarawak pernah bersama Parti Pesaka Bumiputera Bersatu dalam BN di peringkat nasional tetapi menentang satu sama lain di PRN Sarawak antara 1987-1992.
Kerjasama DAP-KEADILAN pada PRU 2008 berbentuk kerjasama longgar untuk cuba mengelak pertembungan kerusi dan kerjasama kempen, tanpa manifesto bersama. Begitu juga WARISAN mengambil pendekatan mesra PH tetapi tidak menyertai PH.
Kini wujud keadaan tidak menentu Perikatan Nasional dan Muafakat Nasional sehingga bertembung di dalam PRN Sabah 2020 tetapi membentuk Kerajaan Negeri bersama.
Marilah kita bersikap jujur.
Memandangkan realiti politik sekarang dan cara pengagihan kawasan parlimen kita yang tidak saksama, mana-mana gabungan pra-pilihan raya akan bergelut dengan perundingan kerusi.
Ini selalu menjadi proses yang sukar walaupun parti-parti bersatu dan mempunyai perasaan yang baik di antara satu sama lain.
Ini adalah masalah yang akan terus dihadapi, jika tidak akan menjadi barah, untuk mana-mana gabungan besar masa depan: sama ada “PH Plus” dan apa sahaja yang dibuat oleh pakatan Muhyiddin.
Mungkin kita boleh berhenti mengharapkan gabungan kita sebagai entiti tetap, ia boleh menjadi lebih anjal, bergantung pada apa yang negara perlukan, yang diikat selepas pilihan raya. Ini adalah peralihan dari kerjasama pra-pilihan raya kepada kerjasama pasca-pilihan raya.
Ini bukan sesuatu yang luar biasa tetapi lazim di Eropah. Malah “Koalisi Gergasi” adalah istilah yang digunakan di Negara Jerman untuk menggambarkan kerjasama dua parti terbesar negara tersebut – CDU dan SPD yang berlaku beberapa kali dalam sejarah negara tersebut, selepas pilihan raya.
Di Britain, parti Konservatif dan Liberal Demokrat membentuk kerajaan antara 2010-2015.
Inilah sebabnya mengapa perbincangan mengenai ikatan PH-UMNO di Perak menarik perhatian orang ramai – walaupun pada akhirnya tidak menjadi kenyataan.
Pengundi Malaysia, mungkin semakin ingin tahu dan terbuka terhadap kemungkinan politik baharu yang sebelumnya tak dapat difikirkan.
Namun, politik tidak bermakna mengorbankan prinsip dan idealisme kita – dan di sinilah KEADILAN perlu berpegang teguh kepada prinsip asasnya untuk membina tanah air yang lebih saksama.
Ya, di masa depan membentuk gabungan merupakan proses yang anjal, tetapi kerangkanya wajib jelas berpaksikan agenda Reformasi untuk menjadikan negara kita lebih baik.
Apa pun yang berlaku, KEADILAN harus terus berkhidmat untuk rakyat dan memperjuangkan ekonomi yang lebih adil serta pemulihan institusi awam negara kita.
KEADILAN satu-satunya parti dengan cabang di setiap 222 kawasan Parlimen di Semenanjung, Sabah dan Sarawak, dan keanggotaan melebihi 1 juta orang di belakang hanya dua parti yang jauh lebih lama usianya – UMNO dan PAS.
Sebagai wadah besar yang mengumpulkan pelbagai aliran politk dan muncul sebagai parti pelbagai kaum paling berjaya dalam sejarah negara, KEADILAN berada dalam kedudukan terbaik untuk mencapainya.
NIK NAZMI NIK AHMAD
Ahli Parlimen Setiawangsa, WP.

3.7

3

votes
Article Rating
Kongsikan artikel ini


SURAT TERBUKA KEPADA MAT SABU DAN KEPIMPINAN AMANAH

Kepada Ayahnda Abg Mat, Kepimpinan AMANAH serta rakan2 dan Sahabat².
Assalamualaikum Warohmatullah Hiwabarokatuh
Saya Aqila Umairah Binti Khan sebagai ahli Amanah dan sayap AWAN dalam parti Amanah terpanggil ingin membuat sesikit teguran/pandangan/cadangan kepada kepimpinan.
Aqila jarang membuat teguran secara terbuka malah lebih kepada Silent Reader atau CCTV dalam melihat kemelut politik muktahir ini kerana sebagai ahli parti yang akur keputusan parti sebelum menjadi kerajaan, selepas menjadi kerajaan dan kembali menjadi pembangkang kami tetap setia dengan mulia wadah ini.
Saya antara yang terawal menyertai AMANAH dan sebelumya PASMA kerana mahu melihat dinamika politik negara yang lebih inklusif, prograsif mengikut neraca Politik Siyasah sebenar menuntut agar politik jummud dan extrime perlu di ketepikan.
Ramai yang menyertai AMANAH kerana dipimpin oleh pemimpin2 Senior walaupun parti baru setahun jagung. Kepimpinan selalu mengigatkan supaya kita mengikis sifat jummud dan wala mengkhinzir buta.
Atas ijtihad politik yang lebih inklusif memilih supaya sifatnya berbeza berbanding parti sejarah (malas nak ulas bab parti sejarah)
Jika di selusuri sejarah awal penubuhan, ketika bergelar pembangkang kita TEGUH bersama membuat keputusan, apa juga perancangan di bincangkan daripada bawah sehingga ke peringkat tertinggi parti.
Tidak kurang juga pandangan² Ulama seperti Ust Ahmad Awang dan Ust Ghani sebagai rujukan.
Malah kenyataan RASMI parti hanya di keluarkan oleh SU Parti Pakngah Anwar Tahir. Tetapi Sekarang 360⁰ berubah .
Sekarang amat² berbeza. Banyak keputusan, kenyatan media, kenyataan parti tidak melalui saluran, ada yang keluar drpd presiden parti tanpa membuat perbincangan dengan Majlis Tertinggi Parti,
Tidak melalui lagi SUA parti, malah yang menyedihkan kami, parti kini langsung tidak merujuk kepada Ulama yg ada dlm parti.
Apa fungsi mereka sekarang bagi parti?seolah² mereka terus di pinggirkan begitu sahaja. tidak kira lagi kejadian memalukan parti dalam pengundian menolak bajet kerajaan tebuk atap? ada yg bangun ada yg duduk.
Perancangan pincang dan tidak sistematik mengambarkan sistem penyampaian parti hancur.
Teguran Dato Husam juga tidak di ambil serius dan diambil kira. Presiden kebanyakkannya membuat keputusan hanya berbincaang dgn SUA DAP tetapi tidak dengan parti
Sehinggakan beliau merajuk dan meletak jawatan sebagai Naib Presiden Parti. Apa guna parti mempunyai MT tetapi lebih banyak berbincang dengan parti lain dalam membuat keputusan parti?
Yang terbaru kenyataan bersama presiden parti dan SUA DAP saudara Lim Guang Eng. Media dahulunya mesra Pakatan kini dilihat mula memetik berita dengan tajuk mengelirukan dan merugikan parti.
Malah boleh mengguris perasaan sahabat kita yang dahulunya bersama² berjuang menentang Kleptokrasi kuno sehingga terpenjara dan di inaya berulang kali. tidak salah hendak membuat keputusan tetapi berbincanglah dengan parti.
Jangan menambah dan membuatkan ahli menjadi keliru dengan setiap keputusan parti melalui hanya melalui kenyataan prasiden parti. Kami ahli di ajar jangan wala membuta tuli dalam sebarang hal.
Sikap Pemimpin juga di lihat tidak mengindahkan percakaran antara CT Amanah dan CT sahabat² lain. Tiada Arahan supaya ia di hentikan malah di lihat seolah² merelakan percakaran ini berterusan.
Masing² menghala senjata ke arah sesama sendiri dengan laras bahasa yang dilihat bukan bahasa yang baik² lagi. Maki hamun dan mengelar sesama rakan sekutu sudah melampaui semangat persahabatan sehingga saya lihat benarkah mereka sahabat atau seteru?
Pemimpin harus TEGAS mengawal ahli jika di biarkan berterusan kita bakal mencipta musuh dalam pakatan bukan menambah kawan. kini siapakah musuh kita sebenarnya? ahli pun dah keliru.
Saya menyeru kawan2 dan kepimpinan kembali muhasabah, kembali melihat bagaimana susah payah kita membina parti ini, mengikat persahabatan, memupuk persefahaman, meperkukuhkan Pakatan Harapan sepertimana semangat kita mula2 bina dahulu.
Usah di cari jurang perbezaan kerana perbezaan tetap akan wujud. jika kita cari titik persamaan, jurang yang luas kita boleh rapatkan. Bulatkan tekad, Kuatkan kesatuan. kita bakal berdepan cabaran PRU 15. jika iktibar ini tidak di peduli jangan gundah, kita kekal sebagai pembangkang lagi dan jgn bermimpi nak tawan putrajaya.
Daripada ‘Abdullah bin ‘Umar RA menceritakan bahawa Rasulullah SAW bersabda: “Seorang Muslim adalah saudara terhadap Muslim (yang lain), dia tidak boleh menganiaya dan tidak akan dianiaya oleh orang lain. Sesiapa yang melaksanakan hajat saudaranya, maka Allah SWT akan melaksanakan hajatnya. Sesiapa yang melapangkan kesusahan seseorang Muslim, maka Allah SWT akan melapangkan kesukarannya pada hari kiamat. Sesiapa yang menutupi aib seseorang Muslim, maka Allah SWT akan menutup aibnya pada hari kiamat.” (Hadith riwayat al-Bukhari, No.2442, 6901, Muslim, No.2580)
Wallahuaklam
Aqila Umairah Khan.

4.6

10

votes
Article Rating
Kongsikan artikel ini


ANWAR BUKAN GAGAL, CUMA BELUM BERJAYA

Dalam kenyataan bersama Mohamad Sabu dan Lim Guan Eng minggu lalu, gambarannya adalah mereka seolah-olah sudah putus asa dengan usaha Anwar Ibrahim untuk mengambil alih semula kerajaan.
Sehubungan itu, mereka mahu usaha tersebut, terutamanya melalui sokongan Ahli-Ahli Parlimen UMNO, dihentikan saja.
Mohamad Sabu dan Guan Eng juga mengingatkan Anwar dan PH agar tidak lagi berharap kepada Ahli Parlimen kerajaan untuk mengembalikan mandat yang dikhianati itu kerana mereka itu hanyalah opportunis yang menggunakan PH untuk kepentingan diri mereka semata-mata.
Sebaliknya, Presiden Amanah dan Setiausaha Agung DAP itu menggesa PH mencari persamaan dalam kalangan parti pembangkang untuk membentuk kerjasama lebih luas bagi menghadapi PN dalam PRU15 akan datang.
Dalam erti kata lain, bagi Mohamad Sabu dan Guan Eng, usaha Anwar selama 9 bulan ini telah gagal dan tidak mungkin boleh berjaya lagi.
Oleh itu, mereka berpendapat, lebih baik diperluaskan hubungan sesama pembangkang untuk menghadapi PRU akan datang daripada terus mengejar bayang-bayang.
Benarkah begitu?
Jika diperhalusi, Anwar bukan gagal dan belum juga gagal, jauh sekali hanya mengejar bayang-bayang.
Pada peringkat awal, dalam majlis mengadapnya kepada Agong, beliau telah membawa surat sokongan Zahid Hamidi dan Najib Razak serta beberapa SD, selain sokongan sedia ada daripada Ahli-Ahli Parlimen PH sendiri untuk membentuk kerajaan baharu.
Ia sepatutnya disusuli dengan majlis mengadap ketua-ketua parti berkenaan terhadap Agong, tetapi meskipun pada peringkat awal, jadualnya telah ditetapkan, ia kemudian ditangguhkan kerana menularnya semula Covid19.
Dengan tiada majlis mengadap ketua-ketua parti itu, sokongan yang Anwar persembahkan kepada Agong telah beliau miliki tidak dapat diterjemahkan.
Seterusnya selepas itu berlaku beberapa isu lain yang memungkinkan keadaan berubah, termasuk pembentangan Belanjawan 2021 yang mana di peringkat akhir atau bacaan kali ketiga, ia kemudian diluluskan dengan undian 111-108.
Undian itu ditafsirkan oleh banyak pihak, termasuk tidak terkecuali oleh Mohamad Sabu dan Guan Eng sendiri bahawa ia adalah gambaran kegagalan Anwar untuk menjatuhkan Muhyiddin Yassin.
Mereka barangkali mengandaikan, oleh kerana Zahid Hamidi dan Najib sudah memberi surat sokongan kepada Anwar, sudah tentulah sokongan beberapa Ahli-Ahli Parlimen UMNO sepatutnya diterjemahkan dalam undian belanjawan itu.
Sudah disebut sebelum ini bahawa sokongan UMNO kepada Anwar untuk menukar kerajaan tidak sama dengan undi menolak belanjawan atas beberapa faktor, antaranya UMNO tidak mahu dilihat mengingkari titah Agong berkenaan dengannya.
Dalam hal ini, yang penting, walaupun Zahid Hamidi dan Najib serta beberapa Ahli Parlimen UMNO tidak mengundi menolak belanjawan, Presiden UMNO dan bekas Perdana Menteri itu sehingga ini tidak pernah menafikan atau menarik balik surat sokongannya sebagaimana yang Anwar persembahkan kepada Agong sebelum ini.
Maknanya, di samping hubungan UMNO dan Bersatu terus renggang dan UMNO kekal dengan pendirian tidak mahu berkongsi kawasan pilihanraya dengan Bersatu, harapan untuk menjatuhkan Muhyiddi sebenarnya masih lagi terbuka.
Apatah lagi, dengan belanjawan telah diluluskan, menjatuhkan kerajaan selepas ini menjadi lebih mudah kerana kerajaan baharu tidak perlu lagi merangka perbelanjaan baharu.
Dikuatkan lagi dengan kenyataan Saifuddin Nasution beberapa hari lalu yang mengatakan Anwar masih ada “nombor” untuk mengambil alih kerajaan, ini juga menggambarkan usaha dan perancangan masih lagi berjalan.
Ia tidak pernah dihentikan, malah rundingan dan pertemuan ke arah itu terus diadakan.
Yang tepatnya, Anwar bukan gagal dan belum juga gagal, cumanya usahanya belum lagi berjaya setakat ini.
Bila?
Esok lusa, mungkin mendung, hujan atau cerah cuaca, tiada siapa dapat menjangka.
(Shahbudindotcom 23/12/2020)

5

4

votes
Article Rating
Kongsikan artikel ini


DESAKAN BERBAIK SEMULA BUKAN BERMAKSUD MAHATHIR MESTI JADI KETUA

Memang diakui kebelakangan ini wujud beberapa desakan agar Tun Mahathir Mohamad dan Anwar Ibrahim berbaik semula demi kepentingan bersama, khususnya untuk memungkinkan kemenangan PH atau blok pembangkang dalam PRU akan datang.
Dari segi logiknya, walaupun PH boleh dikata mampu memenangi PRU15 dengan kedudukannya sekarang, tambahan jika UMNO dan Bersatu terus berbalah dan enggan mengalah dari segi kerusi, bersatunya semula kedua-dua tokoh itu pasti mencerahkan lagi peluang ke arah kemenangan yang dihajati itu.
Ramai juga menyebut tentang bagaimana bersatunya kedua-dua tokoh itu sebelum PRU14 lalu, walaupun ketika itu Anwar berada di penjara, telah berjaya menumbangkan BN dan Najib Razak, maka jika mereka bergabung semula, Muhyiddin Yassin dan PN pasti mudah dikecundangkan sama.
Walaupun ada yang mendakwa kemenangan PH pada PRU lalu adalah disebabkan Tun Mahathir yang mengetuainya, tetapi pastilah kemenangan itu mustahil dicapai jika tanpa kesatuan pembangkang yang telah diasas dan diperkukuh kewujudannya oleh Anwar sejak 1998 lagi.
Apatah lagi, dalam arus melakukan perubahan atau reformasi dalam negara, nama Anwar dan keluarganya sudah terpahat kukuh dalam minda rakyat sejak sekian lama.
Ertinya, baik Tun Mahathir atau Anwar, kedua-duanya ada peranan dan sumbangan yang seimbang dalam kejayaan PH pada 2018 lalu itu.
Begitu pun, meski sebahagian desakan agar Tun Mahathir dan Anwar berbaik semula itu datang daripada dalam PH sendiri, haruslah difahami bahawa ia bukanlah suatu kata mutlak untuk menobatkan semula bekas Perdana Menteri itu sebagai ketua.
Dalam keadaan PH sudah terbentuk struktur kepimpinannya, menjadikan Tun Mahathir sebagai ketua bermakna akan merobohkan binaan yang telah sedia terbina.
Dalam hal ini, gesaan berbaik itu adalah semata-mata bersandarkan matlamat untuk mencapai kemenangan bersama, bukan untuk meletakkan Tun Mahathir sebagai ketua atau menjatuhkan Anwar daripada kedudukannya sekarang.
Jika itu yang cuba dimaksudkan, ia pasti tidak akan menemui titik persetujuan.
Lagi pula, Tun Mahathir sudah dipilih sebagai ketua PH sebelum ini, maka sekarang giliran beliaulah pula menyokong Anwar mengemudi gabungan itu.
Sebagaimana Anwar dan keluarganya sebelum ini memberi sokongan penuh kepada Tun Mahathir, kini giliran beliau pula untuk membalasnya.
Ketika menjadi Perdana Menteri bersama UMNO dahulu, Tun Mahathir pernah berpesan, apabila giliran kira berada di bawah, kita hendaklah menyokong mereka yang menjadi pemimpin sebagaimana mereka memberi sokongan kepada kita sebelum itu.
Rasanya Tun Mahathir sendiri pasti belum lupa kata-kata yang pernah diucapkannya dalam Perhimpunan Agung UMNO itu.
Maka sekarang, dalam keadaan beliau berada di bawah, partinya Pejuang belum didaftarkan dan hanya ada empat Ahli Parlimen, termasuk dirinya sendiri yang bersamanya, sebenarnya inilah masanya untuk beliau mengotakan segala kata-katanya itu.
Jika dalam keadaan di bawah ini pun beliau masih mahu jadi ketua dan enggan memberi sokongan kepada Anwar yang sudah sedia mengetuai PH, bermakna Tun Mahathir bukanlah pemimpin yang cakap serupa bikin orangnya.
Lebih penting daripada itu, matlamat utama PH dan blok pembangkang sekarang ialah untuk menumbangkan PN yang dianggap sebagai kerajaan pintu belakang serta Muhyiddin yang disifatkan pengkhianat.
Untuk itu, Tun Mahathir mesti sedia bertolak ansur dan beliau mesti sedar, keadaan PH tidak lagi sama seperti sebelum PRU14 dulu di mana ketika itu beliau dipersetujui untuk mengetuai PH kerana Anwar berada di penjara.
Sejarang Anwar bukan saja sudah bebas, malah sedang mengetuai PH.
Maka, di mana munasabahnya untuk Anwar diminta memberi laluan untuk tempat duduknya diduduki oleh Tun Mahathir?
Kalau Tun Mahathir enggan bertolak ansur, maknanya beliau bukan saja tidak mahu PH menang pilihanraya dan Anwar menjadi Perdana Menteri, malah secara tersiratnya lebih inginkan Muhyiddin terus kekal menerajui negara ini.
(Shahbudindotcom 23/12/2020)

4.4

10

votes
Article Rating
Kongsikan artikel ini


‘DIVIDEN TERENDAH DALAM SEJARAH, ELOK DR. ZETI DISURUH BERHENTI’

Terendah lagi. Paling rendah dalam sejarah bagi tiga tahun berturut turut.
2017: 8.25%
2018: 7.00%
2019: 5.50%
2020: 4.25% (+0.75% bagi 30,000 unit pertama)
Kenapa ini berlaku. Tidak mungkin kerana Covid-19. Kerajaan PN sepatutnya buat lebih baik daripada Kerajaan PH.
TS Dr Zetti adalah Pengerusi PNB. Dua tahun di situ, apa dia buat. Kenapa orang macam ini Kerajaan PN masih simpan.
Hairan juga Kerajaan PN masih simpan kuncu kuncu lantikan Tun Mahathir. Elok suruh berhenti.
DR. PUAD ZARKASHI, AHLI MT UMNO.

4.2

5

votes
Article Rating
Kongsikan artikel ini


KERAJAAN MESTI WAJIBKAN HANYA SYARIKAT MILIK ISLAM DIBERI LESEN IMPORT DAGING HALAL

Sejak terdedahnya berita berkenaan daging import yang dicampur antara lembu yang disembelih dengan tidak disembelih berikutan serbuan terhadap sebuah gudang baru-baru ini, ramai kini “mengharamkan” diri mereka daripada memakan daging sebagai hidangan seharian.
Lebih memualkan tekak ialah berikutan terdedahnya juga laporan bahawa sindiket penipuan itu telah pun melakukan kerja-kerja jahat mereka sejak kira-kira 40 tahun yang lalu.
Dengan demikian, pasti setiap antara kita secara tidak sengaja pernah menelan daging haram atau yang tidak disembelih itu sama ada kerana membelinya di pasar, makan di restoran dan gerai atau disebabkan hadir di mana-mana majlis kenduri.
Lebih menyedihkan, ibu bapa, kaum keluarga dan saudara-mara kita yang telah meninggal dunia juga pasti telah termakan sama daging lembu yang tidak disembelih itu.
Adussss…..
Mereka yang melakukan kerja khianat ini tidak lain adalah semata-mata kerana bertuhankan wang dalam kehidupan mereka.
Diperkatakan syarikat yang diberi lesen import itu berbuat demikian kerana ingin mengaut untung berlebihan dengan mencampurkan daging lembu halal dengan daging lembu tidak halal yang diimport daripada negara-negara dunia ketiga yang mereka perolehi dengan harga lebih murah nilainya.
Diberitakan juga, perlakuan syarikat terbabit turut mendapat kerjasama daripada pelbagai pihak dalam agensi kerajaan berkaitan dengan dakwaan diberikan upah yang lumayan atas persekongkolan yang telah dilakukan.
Walaupun didapati tiada campuran daging babi ditemui dalam gudang yang diserbu, tetapi selain daging tidak halal, dikatakan turut dicampurkan ialah daging binatang lain seperti kuda, kangaroo dan lain-lain lagi.
Nauzubillah…apa lagi yang mampu kita lakukan dengan pendedahan paling mengejutkan in selain mengucap panjang dan dan memaki hamun mereka yang berbuat jahat itu.
Selain kapal perang dan helikopter tempur yang dibeli kerajaan dengan harga berbilion ringgit, tapi tak sampai-sampai sehingga sekarang dianggap sebagai berita yang cukup mengejutkan, pendedahan tentang penipuan daging import ini sebenarnya jauh lebih memeranjatkan kita.
Ia bukan saja kerana melibatkan makanan yang masuk melalui tekak umat Islam, tetapi bayangkan dalam tempoh 40 tahun lamanya mereka melakukan penipuan, pastinya ia juga melibatkan nilai beratus bilion ringgit jumlahnya.
Kalau kita kenal siapa yang terlibat dalam penipuan ini, baik secara langsung atau bersubahat, rasanya mahu saja kita letakkan racun tikus dalam makanan mereka.
Sesungguhnya, perbuatan khianat mereka itu langsung tidak boleh dimaafkan sehingga kita jadi hilang selera untuk menyentuh daging lembu selepas ini.
Tetapi, yang paling penting ialah apakah langkah kerajaan untuk menyelesaikan isu ini?
Mungkin selepas siasatan, syarikat terbabit dibatalkan lesen importnya atau dikenakan denda semata-mata.
Kemudian, mereka atau pihak kerajaan pun berjanji untuk memastikan di masa-masa akan datang tidak berlaku lagi perbuatan mencampurkan daging halal dengan daging haram itu.
Soalnya, apakah jaminan perkara tersebut benar-benar tidak akan berulang?
Dalam hal ini, kerajaan sepatutnya melaksanakan dasar yang tegas berkaitan pengimportan daging halal daripada luar negara iaitu dengan meletakkan syarat hanya syarikat milik orang Islam saja diberikan lesen import tersebut, tidak lagi seperti sekarang di mana ada syarikat bukan Islam pun diberi lesennya.
Bagi import daging tidak halal, berikanlah lesennya kepada syarikat-syarikat bukan Islam.
Kita ada ramai ahli perniagaan atau syarikat korporat milik orang Melayu yang boleh diberikan peluang menjalankan perniagaan ini atau kerajaan mengenalpasti usahawan Melayu/Islam, baik secara sendirian mahupun membentuk konsortium bagi tujuan ini.
Sesungguhnya, memastikan pengimportan daging halal yang terjamin adalah tanggungjawab kerajaan, sesuai dengan kedudukan Islam sebagai agama rasmi dan orang Islam sendiri adalah majoriti di negara ini.
Hanya dengan memberi lesen import dan atau urusan membawa masuk daging halal daripada luar negara kepada syarikat milik orang Melayu dan Islam saja, maka barulah ada jaminan perbuatan jahat mencampurkan daging lembu sembelih dengan tidak sembelih tidak akan berulang lagi.
Sejahat-jahat orang Islam, kalau pun mereka juga bertuhankan wang, selagi dia Islam, dia tetap tidak sanggup melakukan perbuatan mencampurkan daging tidak halal dengan daging halal yang jika dia melakukan demikian, dia tentu sedar bukan saja mungkin dirinya termasuk secara tidak sengaja memasukkan makanan kotor ke dalam tekaknya, malah mungkin daging tidak halal itu turut dimakan oleh kaum keluarga dan sanak saudaranya juga.
Berbeza dengan bukan Islam, selain pengetahuan mereka tentang halal haram makanan bagi orang Islam adalah pasti cetek, ramai yang sanggup melakukan penipuan demikian semata-mata kerana wang.
Selain itu, bagi peniaga bukan Islam, mereka tidak ada perasaan sama sekali untuk menjaga kepentingan orang Islam sebagaimana naluri peniaga Islam terhadap mereka yang seagama dengan mereka.
Namun, bagi kerajaan dan pemimpinnya yang beragama Islam, malah mengakui kerajaan ini adalah kerajaan Melayu/Islam, apakah susah sangat untuk berbuat sesuatu yang munasabah untuk kepentingan orang Islam sendiri?
(Shahbudindotcom 24/12/2020)

4.8

4

votes
Article Rating
Kongsikan artikel ini